Op Tapis Khas Siri 5: 4,243 individu termasuk penjawat awam dan pelajar ditahan

Setiausaha Polis Diraja Malaysia Datuk Noorsiah Mohamed Saaduddin berkata kesemua individu yang ditahan termasuk 111 warga asing itu berusia 14 hingga 70 tahun.

“Turut dirampas tiga laras senapang angin, sepucuk pistol dan 30 butir peluru hidup serta pelbagai aset termasuk wang tunai, barangan kemas dan kenderaan dianggarkan bernilai RM811,608,” katanya dalam kenyataan hari ini.

Menurutnya kes disiasat di bawah Akta Dadah Berbahaya 1952, Akta Dadah Berbahaya (ADB) Langkah- langkah Pencegahan Khas (LLPK) 1985, Akta Racun 1952 dan Akta Penagih Dadah 1983.

Beliau berkata sebanyak 201 pemeriksaan dijalankan dalam operasi selama tiga hari itu oleh Jabatan Siasatan Jenayah Narkotik Bukit Aman dan semua kontinjen polis di seluruh negara termasuk di kawasan Rehat dan Rawat Lebuh Raya, sekatan jalan raya, sempadan dan pangkalan haram.

Noorsiah berkata sepanjang Op Tapis Khas Siri 1 hingga Siri 5 bermula Januari hingga Julai lepas seramai 20,561 individu ditahan dengan 2,000 kg dan 2,530 liter pelbagai dadah dirampas dianggarkan bernilai RM15 juta.


ADUN pembangkang Melaka terima insentif RM60,000

AYER KEROH 10 Dis. – Kesemua Ahli Dewan Undangan Negeri (ADUN) bukan kerajaan Melaka yang berada di blok pembangkang mungkin boleh tersenyum apabila menerima insentif berjumlah RM60,000 untuk setahun secara ‘one-off’.

Pengumuman itu dibuat Ketua Menteri Datuk Seri Utama Haji Sulaiman Md Ali ketika membacakan ucapan penggulungan Belanjawan Melaka 2021, petang tadi.

“Dulu kita diberi RM3,000 sebulan ketika jadi pembangkang. Kemudian bila saya ambil alih, saya tambahkan peruntukan lagi RM500 sebulan untuk wakil rakyat ini dan kini saya berasa ADUN-ADUN ini wajar ditambah lagi peruntukan dan sebab itulah saya memberikan peruntukan secara one-off RM60,000.

“Saya harap peruntukan yang diberikan ini janganlah dibandingkan dengan negeri-negeri lain. Melaka ini kecil sahaja. Negeri lain mungkin empat atau lima kali ganda lebih besar dan mempunyai kewangan yang lebih kukuh.

Dalam pada itu, Sulaiman turut menzahirkan rasa syukur apabila belanjawan bertemakan ‘Melaka Rumahku: Merangka Ekonomi, Membahagiakan Rakyat, Menggamit Dunia’ yang dibentangkannya semalam mendapat kelulusan sebulat suara pada persidangan berkenaan.

Beliau turut merakamkan ucapan terima kasih kepada semua wakil rakyat yang bangkit memberikan hujah serta pandangan yang baik dalam membantu memacu kemajuan Negeri Melaka.


DAP tidak setuju PRN Melaka

AYER KEROH 5 Okt. – Jawatankuasa Tertinggi Pusat DAP (CEC) menolak Pilihan Raya Negeri (PRN) diadakan selepas pembubaran Dewan Undangan Negeri (DUN) Melaka.

“Pihak CEC telah mengadakan suatu mesyuarat semalam untuk membincangkan perkembangan politik di Melaka yang turut dihadiri Pengerusi Pakatan Harapan (PH) Melaka, Adly Zahari.

“Kita tidak harus mengulangi kesilapan seperti PRN Sabah pada tahun lalu yang menyebabkan peningkatkan kes COVID-19 secara mendadak dan kerajaan hilang kawalan terhadap virus tersebut,” katanya dalam satu kenyataan di sini, hari ini.

Poay Tiong yang juga Ahli Parlimen Kota Melaka berkata, Ketua Menteri Melaka, Datuk Seri Utama Sulaiman Md Ali juga perlu meletakkan jawatan berikutan hilang majoriti dalam Dewan Undangan Negeri (DUN).


Sesi persekolahan bagi murid prasekolah, Tahun 1dan 2 hari ini

KUALA LUMPUR 1 Mac. – Segala persiapan telah diatur bagi menyambut kehadiran murid prasekolah, Tahun Satu dan Tahun Dua di sekolah rendah seluruh negara hari ini, selepas ditutup berikutan pandemik COVID-19.

Bagi murid yang belum mempunyai pakaian seragam, Kementerian Pendidikan (KPM) membenarkan mereka memakai pakaian biasa ke sekolah dan kebenaran tersebut diberikan sehingga 26 Mac ini (apabila cuti penggal pertama bermula).

Pembukaan semula sesi persekolahan secara bersemuka selepas ia ditutup di seluruh negara mulai 9 November tahun lepas, juga menyaksikan murid dan guru menyesuaikan diri dengan norma baharu serta prosedur operasi standard (SOP).

Tidak mengambil mudah aspek SOP, KPM mengedarkan Garis Panduan Pengurusan Pembukaan Semula dan Model Pengawalan Keberadaan Murid di Pintu Pagar Sekolah untuk semua sekolah di seluruh negara.

Ia mengandungi panduan pengurusan dalam pelbagai aspek merangkumi bermula murid sampai ke pintu pagar sekolah, ketika murid berada di sekolah dan SOP ketika pulang ke rumah.

Bagi murid Tahun Tiga hingga Tahun Enam mereka akan memulakan sesi persekolahan pada 8 Mac manakala sekolah menengah akan bermula pada 4 April (di Johor, Kedah, Kelantan dan Terengganu) dan pada 5 April bagi negeri-negeri lain.

Bagaimanapun, sesi persekolahan secara bersemuka di daerah Kuching, Samarahan, Julau, Meradong, Sibu, Kapit, Bintulu, Subis dan Miri di Sarawak ditangguhkan sehingga 14 Mac disebabkan situasi semasa COVID-19 di kawasan itu.

Walaupun keadaan pandemik COVID-19 masih belum reda di Malaysia dan terdapat juga beberapa negeri yang masih di bawah pelaksanaan Perintah Kawalan Pergerakan (PKP), pembukaan semula sekolah dilihat perlu bagi mengimbangi keperluan akses pendidikan dalam persekitaran yang selamat bagi memastikan pelajar tidak jauh ketinggalan dalam pembelajaran.


Veteran ATM, prebet Ujang Mormin meninggal dunia

SEREMBAN 10 Feb. – Veteran Perang Dunia Kedua Prebet Ujang Mormin, 100, meninggal dunia di Hospital Sungai Buloh, Selangor lewat petang semalam.

Berita duka itu disahkan cucu saudara perempuannya Lailawati Jamil, 59, ketika dihubungi Bernama di sini, yang berkata arwah meninggal dunia pada 5.05 petang.

“Pihak hospital telefon saya empat hari lepas memaklumkan arwah sudah kritikal, dan sejak dari itu setiap hari saya mengikuti perkembangan keadaannya menerusi panggilan video dan semalam (kelmarin) pun saya sempat tanya keadaan atuk lagi.

“Sebelum ini arwah ada meluahkan kerinduan untuk berjumpa sanak saudara dan kawan-kawan, seakan-akan arwah tahu masanya dah tiba, tapi kerana keadaan COVID-19 ketika ini kami tidak dapat menziarahinya, saya rasa agak terkilan,” katanya.

Lailawati berkata kali terakhir beliau berjumpa dengan Allahyarham ialah pada awal Januari lepas di Hospital Angkatan Tentera (HAT) Tuanku Mizan, Kuala Lumpur.

Menyifatkan arwah sebagai seorang yang baik hati, pemaaf dan senang berkawan dengan orang ramai, Lailawati berkata kematian Allahyarham merupakan satu kehilangan besar kepada keluarganya.

Menurutnya, urusan mandi, mengkafankan dan solat jenazah diatur oleh pihak Kementerian Kesihatan di Hospital Sungai Buloh kira-kira 9 pagi ini dan dijangka dikebumikan di Pusara Rejimen Askar Melayu Diraja (RAMD) Port Dickson pada tengah hari.

Allahyarham Ujang yang berasal dari Kampung Kundur, Rembau pernah bersama-sama legenda wira perang Allahyarham Lt. Adnan Saidi ketika menentang tentera Jepun.


NRECC fokus tangani perubahan iklim terutama banjir – Nik Nazmi

KUALA LUMPUR, 24 Dis – Kementerian Sumber Asli, Alam Sekitar dan Perubahan Iklim (NRECC) akan memberi fokus sepenuhnya terhadap usaha menangani isu perubahan iklim kerana impaknya terutama banjir sudah menjadi bencana tahunan di negara ini.

Menterinya Nik Nazmi Nik Ahmad dalam satu kenyataan hari ini memaklumkan NRECC akan terus mendepani isu berkenaan dengan terus berusaha mencari penyelesaian kepada isu yang membelenggu masa depan negara itu.

Katanya Pakatan Harapan (PH) sentiasa mengutamakan isu perubahan iklim, bukan sahaja melalui Manifesto PH tetapi juga berdasarkan cadangan Perdana Menteri Datuk Seri Anwar Ibrahim untuk mewujudkan Jawatankuasa Khas Perubahan Iklim dan Biodiversiti yang telah dibentuk pada 4 Ogos lepas ketika Anwar masih Ketua Pembangkang.

Beliau berkata malah pembentukan NRECC yang dipertanggungjawabkan untuk menangani perubahan iklim juga merupakan bukti kerajaan kini sudah mengambil langkah segera dan positif ke arah mencorak masa depan lebih mampan.

“Dalam pada itu, NRECC pada 19 Dis 2022 juga mencadangkan kepada Speaker Dewan Rakyat, pembentukan Jawatankuasa Pilihan Alam Sekitar dan Perubahan Iklim. Matlamat utama Jawatankuasa Pilihan ini adalah untuk membantu kerajaan dalam mengesyorkan dasar yang jelas serta mengenal pasti kaedah mitigasi terhadap perubahan iklim.

“Kita sudah tidak boleh bergerak seperti biasa. Percayalah bahawa kami akan memperhalusi setiap komitmen kerajaan secara terperinci untuk memerangi perubahan iklim serta impaknya yang dahsyat,” katanya.

Mengenai krisis bencana banjir yang sedang melanda negara ini, Nik Nazmi berkata kementeriannya akan berusaha sedaya upaya menjalankan tanggungjawab memberi bantuan bencana banjir seperti amaran awal melalui Jabatan Meteorologi Malaysia dan Jabatan Pengairan Saliran.

“Kami akan terus menyokong dan membantu mengikut keperluan setiap usaha yang dijalankan oleh kerajaan Malaysia serta agensi berkaitan. Kerajaan Persekutuan sedang mengambil langkah proaktif untuk membantu rakyat dan akan meningkatkan lagi respons sekiranya perlu,” katanya. — BERNAMA


Rombakan tidak jejas kem sepak takraw negara

BANDARAYA MELAKA 7 Ogos – Rombakan besar-besaran kem sepak takraw negara diyakini tidak akan menjejaskan persiapan untuk Sukan Sea dan Sukan Asia tahun depan.

Presiden Persatuan Sepaktakraw Malaysia (PSM) Datuk Mohd Sumali Reduan berkata, rombakan itu akan dilakukan seawal yang mungkin bagi membolehkan pemain terpilih segera menyertai program yang telah dirancang sebelum temasya sukan itu nanti.

“Buat masa ini, saya belum dapat berbincang dengan Majlis Sukan Negara (MSN) mengenai rombakan itu kerana pengarahnya masih berada di Birmingham untuk Sukan Komanwel.

“Kita serahkan 100 peratus kepada MSN tentukan tetapi kalau boleh kita minta MSN berbincang juga dengan PSM jika mahu melakukan rombakan atau program baharu untuk sepak takraw.

“Apapun, kita tetap yakin rombakan yang dilakukan tidak akan menjejaskan persiapan Sukan Asia dan Sukan Sea tahun depan kerana kita percaya rombakan baharu itu akan mencerminkan penampilan skuad sepak takraw negara untuk kejohanan mendatang,” katanya.

Beliau berkata demikian pada sidang media selepas Majlis Pelancaran Kejohanan Sepak Takraw Piala Tun Ali 2022 yang dirasmikan Yang di-Pertua Negeri Tun Seri Setia Mohd Ali Mohd Rustam di Hotel La Crista, hari ini.

Hadir sama, Ketua Menteri Datuk Seri Utama Sulaiman Md Ali, Ahli Dewan Undangan Negeri (Adun) Duyong Mohd Noor Helmy Abdul Halem dan Presiden Persatuan Sepak Takraw Melaka (PASTAM) Datuk Akramuddin Abdul Aziz.

Semalam, Persekutuan Sepaktakraw Malaysia (MASTAF) meluahkan hasrat untuk melakukan rombakan besar-besaran membabitkan pemain dan jurulatih skuad negara bagi menghadapi Piala Dunia Sepak Takraw di Korea Selatan pada November dan Sukan SEA Kemboja, Mei tahun depan.

Ia susulan kualiti dan mutu permainan skuad negara didakwa telah menurun dengan ketara berikutan prestasi hambar pada Kejohanan Sepak Takraw Dunia Piala Raja Thailand, bulan lalu.


Dua pengembara Afrika Selatan transit di Singapura disahkan positif Omicron

SINGAPURA, 30 Nov – Dua pengembara dari Afrika Selatan yang transit di Singapura sebelum meneruskan penerbangan ke Australia disahkan positif varian Omicron COVID-19, menurut Kementerian Kesihatan Singapura (MOH).

MOH berkata Kementerian Kesihatan New South Wales (NSW) mengesahkan bahawa kedua-dua pengembara yang tiba di Sydney dari selatan Afrika dengan penerbangan Singapore Airlines SQ211 pada 28 Nov disahkan positif bagi varian baharu itu.

Kementerian berkata pengembara itu berlepas dari Johannesburg pada 27 Nov melalui Singapore Airlines SQ481 dan tiba di Lapangan Terbang Changi pada hari yang sama untuk penerbangan transit mereka.

“Saringan COVID-19 yang dibuat sebelum mereka berlepas di Afrika Selatan pada 27 Nov adalah negatif,” katanya dalam kemas kini harian mengenai COVID-19 lewat malam tadi.

MOH berkata kebanyakan pengembara kekal di kawasan transit di Lapangan Terbang Changi sehingga berlepas ke Sydney pada 28 Nov, dan tidak memasuki Singapura atau melawat kawasan lain di Lapangan Terbang Changi.

“Enam daripada tujuh penumpang daripada penerbangan itu yang berada di Singapura pada masa ini melaksanakan Notis Duduk Rumah (SHN) 10 hari di kemudahan khas dan akan membuat ujian PCR. Seorang lagi adalah kontak rapat dengan individu yang dijangkiti dalam penerbangan dan sedang dikuarantin,” kata kementerian itu.


Rakyat perlu jujur dengan ujian kit kendiri COVID-19

Berkuatkuasa 1 Mac lalu, Kementerian Kesihatan Malaysia (KKM) melonggarkan lagi prosedur pengurusan kes positif dan kontak rapat kes COVID-19 yang berdasarkan kepada status vaksinasi COVID-19 yang telah diterima atau belum oleh individu berkenaan.

Bagi kes positif, individu yang telah lengkap menerima dos penggalak dan lengkap vaksinasi perlu menjalani isolasi tujuh hari sahaja manakala yang tidak lengkap atau tiada vaksinasi, perlu menjalani tempoh 10 hari isolasi.

Bagi individu yang menjadi kontak rapat, perlu menjalani isolasi atau tidak dan tempoh masa isolasi tersebut bergantung kepada status vaksinasi dan mengalami gejala ataupun tidak.

Apa yang penting sama ada individu berkenaan positif kes COVID-19 atau hanya kontak rapat, perlu mengemaskini status masing-masing di aplikasi mySejahtera.

Selain vaksinasi, penjualan pelbagai jenis kit ujian kendiri COVID-19 yang berada di pasaran secara tidak langsung membantu dalam mengawal penularan lebih awal.

Kita semua boleh membuat ujian kendiri pada bila-bila masa saja, tidak terhad lagi di hospital dan klinik di bawah KKM atau fasiliti swasta seperti di awal-awal penularan pandemik ini dahulu.

Dengan adanya kit ujian kendiri yang menggunakan kaedah sampel dari air liur atau calitan di dalam rongga hidung, ia sememangnya memudahkan masyarakat untuk mengetahui status diri sendiri apabila bergejala dan menjadi kontak rapat.

Cumanya yang dibimbangi sekiranya ujian kendiri adalah positif COVID-19, apakah yang akan berlaku selepas itu? Inilah yang amat penulis takutkan kerana tiada pihak berkuasa berwajib yang mengetahui status individu berkenaan.

Ini memandangkan pada peringkat ini hanya individu tersebut yang mengetahui status diri masing-masing yang merupakan seorang pembawa virus COVID-19 atau berpotensi menjadi pembawa dan penyebar COVID-19.

Justeru pada peringkat inilah penulis melihat ia menuntut kepada sikap tanggungjawab yang tinggi dan jujur oleh mereka yang berstatus positif dan kontak rapat untuk ‘melaporkan’ dengan sukarela di mySejahtera dan seterusnya menjalani isolasi dan prosedur lain yang telah ditetapkan KKM.

Tanpa menidakkan keberangkalian pasti ada segelintir yang tidak bertanggungjawab serta tidak jujur apabila mengambil sikap berdiam diri dengan tidak melaporkan bahawa dirinya seorang yang positif COVID-19 dan kontak rapat.

Lebih dikesali, mereka ini tanpa rasa bersalah menjalani rutin kehidupan seperti biasa dan berinteraksi secara bebas dengan masyarakat. Dari sinilah virus tersebut mula tersebar tanpa disedari dan terus menjangkiti seorang demi seorang. Golongan seperti inilah yang menjadikan pengawalan penularan jangkitan COVID-19 akan gagal!

Tambahan pula kurang sebulan lagi umat Islam akan menyambut kedatangan bulan Ramadan dan diikuti meraikan sambutan Hari Raya Aidilfitri, pastinya sambutan kali ini lebih bermakna kerana dapat merasai nikmat meraikannya bersama ayah dan bonda serta ahli keluarga besar yang lain di kampung halaman.

Mahukah kita menjadi penyebar virus merbahaya ini kepada ahli keluarga kita dek kerana sikap lalai, memandang enteng atau pentingkan diri sendiri?

Janganlah kita mensia-siakan jaminan yang telah diberikan Kerajaan dengan tidak akan melaksanakan sekatan perjalanan rentas negeri dan daerah bagi meraikan Aidilfitri pada bulan Mei nanti.

Penulis amat bersetuju dengan saranan Ketua Pengarah Kesihatan Malaysia, Tan Sri Dr Noor Hisham Abdullah untuk orang ramai mendapatkan dos penggalak vaksin COVID-19 khususnya umat Islam sebagai satu daripada ikhtiar untuk membendung jangkitan semasa menyambut Hari Raya Aidilfitri.

Pada masa yang sama, penulis juga mengesyorkan untuk umat Islam mengambil inisiatif melaksanakan ujian kendiri sebelum pulang ke kampung halaman untuk menyambut Ramadan dan Syawal.

Nampak melecehkan tetapi ia mampu menyelamatkan nyawa orang yang kita sayangi, kata orang lebih baik mencegah sebelum terjadi, jangan sudah terhantuk baru hendah terngadah.

Kesimpulannya, penulis berpandangan, walau sebanyak manapun kelonggaran prosedur yang diberikan Kerajaan selepas ini, janganlah ia dijdikan alasan untuk kita melonggarkan disipilin kendiri sebagai ikhitiar dari dijangkiti virus ini atau menjadi penyebarnya, jadilah individu yang bertanggungjawab dan jujur untuk menang bersama melawan COVID-19. TAMAT

Catatan : Penulis adalah Timbalan Pengarah Pusat Komunikasi Strategik di Universiti Sains Islam Malaysia (USIM). Penulisan ini adalah merupakan pandangan peribadi penulis.


Penglibatan wanita dalam keusahawanan teknikal perkasa agenda TVET negara

DURIAN TUNGGAL 16 Jun – Konsep Keusahawanan Teknikal yang julung kali diketengahkan Universiti Teknikal Malaysia Melaka (UTeM) pada Konvesyen Keusahawanan Teknikal Wanita (WTC) 2022 dilihat seiring dengan hasrat kerajaan dalam Rancangan Malaysia Ke-12 (RMK-12) bagi memperkasa sektor Pendidikan dan Latihan Teknikal dan Vokasional (TVET).

Menteri Pengajian Tinggi, Datuk Seri Dr Noraini Ahmad dalam ucapannya berkata, penglibatan kaum wanita khususnya dalam bidang itu berupaya menjadi pemangkin dalam melahirkan lebih ramai usahawan wanita.

Malah ujarnya, mengikut rekod, jumlah perniagaan pemilikan wanita di negara ini merangkumi 20.6 peratus atau 186,855 daripada jumlah keseluruhan perusahaan kecil dan sederhana (PKS), sekali gus menyumbang sebanyak RM69.1 bilion kepada Keluaran Dalam Negara Kasar (KDNK) dan membuka hampir 800,000 peluang pekerjaan.

Manakala mengikut rekod dari sudut teknikal, pada tahun 2021, penyertaan kaum wanita dalam bidang profesional dan teknikal adalah 41.5 peratus berbanding 58.5 peratus kaum lelaki.

Sementara itu, katanya, seramai 6,457 graduan wanita berjaya dikeluarkan oleh Malaysian Technical University (MTUN) pada November 2021, iaitu dengan peningkatan sebanyak 0.14 peratus berbanding tahun sebelumnya.

Justeru ujarnya, ia menunjukan indikatif positif kepada kerajaan dan pihak berkepentingan lain dalam usaha merancang dan menentukan hala tuju strategik pembangunan graduan TVET di negara ini.

Pada Majlis itu, Noraini turut merasmikan Konvensyen WTC yang turut dihadiri EXCO Hal Ehwal Wanita Negeri, Datuk Kalsom Nordin, Naib Canselor UTeM, Prof Dr Massila Kamalrudin dan lain-lain kenamaan.


CDC maklumkan COVID-19 sesekali boleh tersebar melalui udara

WASHINGTON 6 Okt. – Pusat Kawalan dan Pencegahan Penyakit Amerika Syarikat (CDC) pada Isnin mengeluarkan panduan terkini yang menyatakan COVID-19 kadangkala boleh tersebar melalui penularan udara, lapor agensi berita Sputnik.

“Beberapa jangkitan boleh disebarkan dengan cara terdedah kepada virus daripada titisan kecil dan zarah-zarah yang dapat bertahan lama di udara selama beberapa minit hingga berjam-jam,” kata kenyataan itu.

“Virus ini mungkin menjangkiti individu yang jaraknya lebih daripada enam kaki dari orang yang dijangkiti atau setelah individu itu meninggalkan ruang tersebut.”

Amerika Syarikat telah melaporkan lebih daripada 7.4 juta kes dan hampir 210,000 kematian berkaitan virus pada Isnin, menurut data yang dikumpul oleh John Hopkins University.


Iskandar Malaysia catat pelaburan komited RM13 bilion pada separuh pertama 2022

KUALA LUMPUR, 25 Julai – Iskandar Malaysia mencatatkan pelaburan komited sebanyak RM13.2 bilion pada separuh pertama tahun ini dan sebanyak RM5.9 bilion telah direalisasikan.

Perdana Menteri Datuk Seri Ismail Sabri Yaakob berkata jumlah yang dicatatkan ini membuktikan pelabur asing semakin yakin untuk melabur di Malaysia.

“Pelaburan asing ini akan memberikan pertambahan peluang pekerjaan untuk Keluarga Malaysia. Secara keseluruhannya, lebih 6,000 orang Keluarga Malaysia di wilayah ini telah mendapat manfaat secara langsung daripada semua inisiatif sosioekonomi yang telah dijalankan,” katanya dalam kenyataan hari ini.

Ismail Sabri berkata sejak penubuhannya pada 2006 hingga Jun 2022, Iskandar Malaysia telah merekodkan sejumlah RM367.8 bilion dan sebanyak 60 peratus atau RM221 bilion telah direalisasikan.

Beliau berkata pembangunan teknologi 5G yang merupakan komponen sokongan utama Pertanian Moden disegerakan di Kawasan Iskandar Malaysia bagi menangani isu bekalan makanan dalam negara.

Katanya IRDA juga sedang merangka Draf Pelan Pembangunan Komprehensif Iskandar Malaysia 2022 – 2030 yang bakal menjadikan wilayah ini sebagai salah satu tunjang utama menjana ekonomi negara dengan berkonsepkan pembangunan mampan dan berdaya tahan terhadap ketidaktentuan, kejutan dan tekanan masa depan.– BERNAMA


‘Lone Ranger’ Petong dicekup buat kali ke 18

AYER KEROH 25 Disember – Seorang lelaki yang disyaki aktif melakukan jenayah pecah rumah tumpas selepas dia dicekup polis, dalam serbuan di Limbongan, tengah malam, semalam.

Suspek berusia 42 tahun, ditahan kira-kira jam 12.30 tengah malam oleh sepasukan pegawai dan anggota Bahagian Siasatan Jenayah, Ibu Pejabat Polis Daerah (IPD) Melaka Tengah.

Ketua Polis Daerah Melaka Tengah Asisten Komisioner Christopher Patit berkata, pada 23 Disember lalu satu laporan diterima pihaknya berkaitan kejadian pecah rumah di kawasan Ayer Keroh yang membabitkan kerugian kira-kira RM50,000.

Beliau berkata, susulan itu satu kertas siasatan mengikut Seksyen 457 Kanun Keseksaan dibuka dan usaha memburu suspek yang terbabit giat dilakukan pihaknya.

“Suspek akhirnya berjaya ditahan semalam dan turut dirampas bersamanya adalah sebuah kereta, beg golf, wang kertas pelbagai nilai berjumlah RM2,190 dan sehelai resit jualan barangan kemas bernilai RM5,351.

“Siasatan lanjut dijalankan mendapati modus operandi suspek adalah melakukan pecah dengan bergerak solo dan mensasarkan kediaman mewah di kawasan Ayer Keroh,” katanya.

Menurutnya, semakan lanjut dijalankan mendapati suspek sudah ditangkap sebanyak 18 kali dalam tempoh 2020 hingga 2022 dan dihadapkan ke mahkamah atas 23 pertuduhan.

Mengulas lanjut, Christopher berkata, polis mengingatkan orang ramai agar sentiasa berwaspada dan berhati-hati semasa meninggalkan rumah selain amat menggalak serta menyarankan pemasangan kamera litar tertutup (CCTV) begitu juga penggera berbunyi di kediaman.


‘Merlimau Coworking Space’ percuma bakal dibangunkan

MERLIMAU 6 Oktober – Ahli Dewan Undangan Negeri (Adun) Merlimau mahu mewujudkan Merlimau Coworking Space (ruang kerja bersama) percuma bagi memudahkan warga Dewan Undangan Negeri (DUN) itu melaksanakan kerja.

Beliau Dr Muhamad Akmal Saleh berkata inisiatif itu juga secara tidak langsung dapat membantu pelajar-pelajar institut pengajian tinggi (IPT) yang memerlukan tempat untuk mengulangkaji pelajaran.

“Insya-Allah Merlimau Coworking Space akan dibina tidak lama lagi, kepada warga DUN merlimau yang bekerja secara online (dalam talian, adik-adik politeknik, UITM serta kolej komuniti yang memerlukan tempat study dan discussion boleh gunakan tempat ini secara percuma.

“Moga apabila ada Merlimau Coworking Space ini dapat membantu mereka cemerlang dalam pelajaran insya-Allah,” katanya pada satu hantaran di laman Facebooknya.


Rakyat Melaka taruh harapan kerajaan stabil, mampu tingkat ekonomi tadbir negeri

MELAKA 26 Okt – Rakyat di negeri ini menaruh harapan tinggi agar kerajaan baharu yang akan dibentuk selepas Pilihan Raya Negeri (PRN) Melaka pada 20 Nov nanti adalah kerajaan stabil dan mampu meningkatkan ekonomi negeri.

Mereka juga berharap insiden tarik sokongan atau lompat parti yang berlaku sebelum ini tidak lagi berulang bagi memastikan agenda pembangunan Melaka dapat diteruskan demi kesejahteraan rakyat.

Selain kestabilan politik, rakyat juga menuntut wakil-wakil rakyat yang akan dipilih kelak menjalankan tanggungjawab dengan penuh amanah serta lebih prihatin dengan nasib masyarakat dan tidak hanya bermain politik.

Pengurus sebuah pasar raya, P. Ananthan, 51, dari Batu Berendam di sini berkata dalam keadaan ramai yang terkesan dengan pandemik COVID-19, kerajaan baharu mestilah segera menumpukan kepada usaha membantu rakyat.

“Kita harap kerajaan negeri juga mampu mewujudkan lebih banyak peluang pekerjaan selain meneruskan inisiatif bebas berniaga,” katanya kepada Bernama hari ini.

Bagi penggiat industri pelancongan, Sam Then Yeong Kong, 42, beliau berharap kerajaan baharu akan terus membantu pemain industri seperti syarikat pelancongan dan pengusaha inap desa dalam mempromosikan produk pelancongan negeri bagi menghidupkan kembali industri berkenaan yang suram sebelum ini ekoran COVID-19.

“Bagaimanapun semua penduduk harus keluar mengundi untuk menentukan pilihan calon masing-masing pada PRN nanti dan sudah tentunya kami mahukan wakil rakyat yang boleh membantu dan membela rakyat serta merancakkan kembali ekonomi negeri,” katanya yang juga pengundi di kawasan Dewan Undangan Negeri (DUN) Ayer Keroh.

Dua suri rumah V. Selvakumari, 55, dan Noradibah Mohd Shah, 35, masing-masing mengharapkan kerajaan yang akan dibentuk nanti mestilah kerajaan yang mengambil berat permasalahan rakyat dan berkemampuan menyediakan peluang untuk suri rumah menjana pendapatan selain meneruskan inisiatif sedia ada.

Penjawat awam negeri, Zaliah Masud, 51, pula berharap masalah banjir yang melanda beberapa kawasan di negeri ini termasuk kawasannya di Durian Tunggal akan mendapat tumpuan serius kerajaan baharu.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali. – BERNAMA


Nama-nama ‘besar’ bakal sertai MUFC

BEBERAPA nama besar dalam arena bola sepak negara dijangka bakal menyertai Kelab Bolasepak Melaka United (MUFC) pada jendela perpindahan kedua Liga Malaysia bulan ini.

Katanya, kemasukan pemain baharu dan ternama itu antara langkah pihaknya untuk mengubah wajah skuad Hang Tuah yang kini berada di tangga kedua tercorot Liga Super.

“Untuk jendela perpindahan kedua, kita semestinya akan membuat pertukaran pemain dengan memasukkan pemain berkualiti dan nama-nama besar bola sepak yang akan diumumkan Datuk Mohd Saiful Mat Sapri (Ketua Pegawai Eksekutif MUFC) nanti.

“Saya percaya, untuk pusingan kedua nanti anda akan dapat melihat Melaka United yang berbeza. Itu jaminan saya kepada penyokong dalam usaha untuk keluar dari zon penyingkiran.

“Sejujurnya, ketika mengambil alih pasukan, saya tidak mengharapkan sesuatu yang tinggi kerana kemasukan kami adalah untuk mempersiapkan pasukan bagi musim hadapan yang mana kita cuba mengejar kedudukan tiga terbaik liga,” katanya.

Beliau berkata demikian ketika ditemui selepas majlis menandatangani memorandum persefahaman (MoU) dan memorandum perjanjian (MoA) KenTeam Sdn Bhd bersama lima rakan teknikal dan kontraktor bagi pembangunan kilang sarung tangan di Lipat Kajang, Jasin.

Dalam pada itu, mengulas mengenai nasib Ketua Jurulatih Zainal Abidin Hassan, Justin berkata, perkara itu hanya akan diputuskan dalam mesyuarat bersama pengurusan dan pemegang taruh yang lain dalam masa terdekat.

“Memang kita kecewa dengan ‘result’ sebab kita merasakan kita boleh lakukan lebih baik. Tapi untuk jadi lebih adil, kita tidak boleh menyalahkan jurulatih untuk segala-galanya.

“Dengan barisan pemain yang dia miliki sebelum ini, selain pelbagai masalah seperti gaji dan lain-lain ia mungkin menjadi penyumbang kepada kejatuhan moral seluruh pasukan yang mana kita akan berusaha keras untuk mengatasi masalah ini,” katanya.


Wanita ditemukan rentung dalam kebakaran kereta

KUALA LUMPUR 8 Julai – Seorang wanita ditemukan rentung dalam kebakaran sebuah kereta di Bandar Baru Selayang, Gombak, di sini, awal pagi ini.

Pengarah Jabatan Bomba dan Penyelamat Selangor Norazam Khamis berkata mangsa ditemukan di bahagian tempat duduk pemandu selepas pihak bomba menjalankan operasi memadam api ke atas kenderaan itu pada 4.32 pagi tadi.

“Pihak bomba menerima pemakluman berhubung kejadian kebakaran melibatkan sebuah kereta jenis Perodua Kancil bernombor pendaftaran WKB 2786 yang terbakar pada 4.25 pagi sebelum bergegas ke tempat kejadian.

“Setelah pemadaman dibuat 15 minit kemudian, terdapat seorang mangsa wanita di dalamnya yang identitinya masih belum dikenal pasti,” katanya ketika dihubungi hari ini.


Kunjungan Duta Romania Ke UTeM mantapkan usaha jalinan kolaborasi strategik

DURIAN TUNGGAL 20 April – Kunjungan Duta Besar Romania ke Malaysia, Nineta Barbulescu ke Universiti Teknikal Malaysia Melaka (UTeM) memantapkan usaha ke arah jalinan kolaborasi strategik antara universiti ini dan institusi pendidikan Romania.

Ketibaan beliau disambut mesra oleh Naib Canselor UTeM, Profesor Dr Massila Kamalrudin dan barisan pengurusan tertinggi UTeM di Bangunan Canselori, kampus induk UTeM, baru-baru ini.

Dr Massila berkata, kunjungan itu bertumpu kepada usaha jalinan hubungan kerjasama strategik antara kedua-dua pihak dengan merangka beberapa beberapa strategi dan pengisian berhubung aspek pengajian tinggi antara kedua-dua negara serta memberikan impak bersama.

Katanya, usaha ini adalah seiringan dengan pengukuhan dimensi kemajuan akademik, penyelidikan dan inovasi bersama melibatkan kedua-dua buah negara dari rantau yang berbeza.

“Kedua-dua pihak turut berhasrat merealisasikan beberapa program penyelidikan inovasi aras tinggi merentas sempadan global melalui peluang penyelidikan tenaga solar di Romania dan Biasiswa Kerajaan Romania,” ulasnya lagi dalam kenyataan yang diberikan baru-baru ini.

Mengulas lanjut Dr Massila berkata, usaha UTeM ini turut selari dengan aspirasi Kementerian Pengjian Tinggi (KPT) yang mengharapkan universiti awam terus memantapkan jaringan kolaborasi strategik dengan pelbagai pihak dari dalam dan luar negara.

Sementara itu, Nineta Barbulescu berkata amat menghargai kerjasama hubungan strategik yang akan terjalin antara UTeM dan Romania dan beliau turut menzahirkan rasa kagum terhadap kemajuan dan kemodenan fasiliti serta persekitaran kondusif UTeM.

Turut hadir di majlis ini adalah Timbalan Naib Canselor (Akademik & Antarabangsa) Profesor Dr. Zulkifilie Ibrahim, Pengarah Pusat Antarabangsa, Profesor Ts. Dr. Burhanuddin Mohd Aboobaider dan pengurusan tertinggi UTeM.


Taman ‘Cahaya’ Dataran Sejarah gamit pengunjung

AYER KEROH 22 Disember – Dataran Sejarah Ayer Keroh bakal menjadi lokasi ‘wajib singgah’ buat pengunjung yang memasuki Melaka menerusi Plaza Tol Ayer Keroh.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata pihaknya kini sedang menyiapkan Taman Kelip-Kelip (Firefly Park Garden) yang akan menyinari malam di dataran itu.

Katanya, taman cahaya menelan kos RM 300,000 itu kini sudah 80 peratus siap dan semua kerja berkaitan dijangka selesai sepenuhnya hujung bulan ini.

“Konsep taman cahaya dipilih kerana kami mahu gamitkan pengunjung yang datang, tidak kira untuk beriadah bersama keluarga, ambil gambar kenang-kenangan atau apa sahaja aktiviti sihat.

“Sekarang ini pun setiap hujung minggu ramai yang singgah ke ‘LeyPark Station’. Kami jangka lebih ramai akan singgah selepas taman cahaya atau Firefly Park Garden ini dibuka kelak.

“Konsep ini ideanya daripada warga MPHTJ sendiri. Projek ini antara usaha kami untuk mengindahkan kawasan yang dulunya sunyi tanda pengunjung,” katanya ketika dihubungi hari ini.

Menurutnya berdasarkan pemerhatian ketika turun padang meninjau lokasi berkenaan dua minggu berturut-turut mendapati ramai peniaga kraftangan membuka gerai masing-masing hingga malam.

“Saya yakin apabila taman itu siap sepenuhnya nanti, lebih ramai pengunjung akan datang dan dapat merancakkan ekonomi peniaga setempat termasuk peniaga kraftangan,” katanya.


PM Singapura bakal terima darjah kebesaran negeri Johor

SINGAPURA, 5 Mei – Perdana Menteri Singapura Lee Hsien Loong dan isteri Ho Ching bakal dianugerahkan darjah kebesaran utama negeri Johor daripada Sultan Ibrahim Iskandar dalam satu majlis di Johor pada Jumaat (6 Mei), lapor The Straits Times.

Memetik kenyataan Pejabat Perdana Menteri (PMO), menurut laporan itu Lee dan Ho akan melawat Johor bagi menghadiri majlis itu yang akan diadakan di Istana Besar di Johor Bahru.

Sebelum ini bekas perdana menteri Lee Kuan Yew dan bekas menteri undang-undang E. W. Barker pernah menerima anugerah sama pada 1984 diikuti bekas perdana menteri Goh Chok Tong pada 1991.

Sementara itu, Ho menjadi warga Singapura pertama dianugerahkan Darjah Sultan Ibrahim Johor Yang Amat Disanjungi Pangkat Pertama Dato Sri Mulia Sultan Ibrahim Johor (SMIJ).

Lee dan isteri akan diiringi Menteri Hal Ehwal Luar Vivian Balakrishnan, Menteri Hal Ehwal Dalam Negeri dan Undang-undang K. Shanmugam, dan pegawai PMO dan kementerian Luar, Hal Ehwal Dalam Negeri dan Komunikasi dan Penerangan.


Cederakan isteri dengan rotan: Pemilik restoran dipenjara 10 tahun

TAWAU, 13 April – Seorang pemilik restoran dihukum penjara 10 tahun dan empat sebatan oleh Mahkamah Sesyen Tawau hari ini kerana mencederakan isterinya menggunakan sebatang rotan minggu lepas.

Mohd Faizal didakwa dengan sengaja menyebabkan kecederaan ke atas isterinya, Siti Nur Ajeerah Lama, 32, menggunakan sebatang rotan di Restoran D’Archery Garden, Batu 1, Jalan Kuhara di sini pada 1 tengah hari, 6 April lepas.

Tertuduh didakwa mengikut Seksyen 324 Kanun Keseksaan yang dibaca bersama Seksyen 326A Kanun Keseksaan yang memperuntukkan hukuman penjara hingga 10 tahun atau denda atau sebat atau mana-mana dua daripada hukuman berkenaan.

Terdahulu ,Timbalan Pendakwa Raya Mohd Suhaimi Suriana memohon hukuman berat dikenakan terhadap tertuduh kerana selain kepentingan awam, tahap kecederaan dialami mangsa perlu diambil kira yang sehingga kini masih mendapatkan rawatan di Hospital Tawau serta mengalami trauma.

Tertuduh yang tidak diwakili peguam kemudian memohon hukuman diringankan dan memberitahu mahkamah bahawa tindakan itu atas perasaan marah kerana mengesyaki isterinya berlaku curang.

“Tertuduh boleh sahaja membuat laporan polis atau merujuk ke Mahkamah Syariah atau mendapatkan khidmat kaunseling kerana perbuatan terhadap isteri itu tidak wajar dan mendera,” katanya.- BERNAMA


PICK fasa 2 mula tunjuk keberkesanan – Dr Noor Hisham

KUALA LUMPUR 20 Julai – Program Imunisasi COVID-19 Kebangsaan (PICK) fasa dua mula menunjukkan tanda-tanda awal keberkesanan yang mana memberi tumpuan kepada golongan warga emas dan rentan, memetik sumber portal Berita Harian sebentar tadi.

Menteri Penyelaras PICK, Khairy Jamaluddin dilapor berkata, secara keseluruhan 4.1 juta dos vaksin yang diberikan dalam fasa kedua merangkumi orang kurang upaya (OKU) dan individu yang mempunyai komorbiditi.

Bagi meningkatkan jumlah penerima suntikan warga emas, kerajaan turut membenarkan mereka ‘walk-in’ di pusat pemberian vaksin (PPV) seluruh negara mulai Sabtu lalu.


Vaksin COVID-19: hukum ditetapkan selari pandangan tokoh ilmuan dan institusi fatwa dunia

KUALA LUMPUR, 22 Jan. – Hukum penggunaan vaksin COVID-19 dalam kalangan umat Islam dalam negara, adalah selaras dengan pandangan tokoh ilmuwan Islam dan institusi fatwa dunia.

Bahkan, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, beliau turut mengambil inisiatif menulis surat kepada tokoh ilmuwan Islam dunia, bagi mendapatkan pandangan peribadi mereka dalam hal berkenaan.

Ini katanya termasuk kepada Syeikh al-Azhar Syeikh Dr Ahmad al-Tayyib; Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah; dan anggota Majma’ Fuqaha’ al-Shari’ah Amerika Syarikat Syeikh Dr Muhammad al-Zuhaily.

“Semuanya menjurus kepada perlunya vaksin dan pendapat ini juga saya terima dari MUI (Majlis Ulama Indonesia),” katanya dalam khutbah Jumaatnya di Surau Ar Rahman, Ibu Pejabat Kementerian Perdagangan Antarabangsa dan Industri di sini, yang disiarkan secara langsung melalui akaun Facebook rasminya.

Pada 23 Disember lalu, Zulkifli mengumumkan Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam, telah mengambil ketetapan bahawa hukum penggunaan vaksin COVID-19 adalah harus dan ia wajib diambil oleh golongan yang ditetapkan kerajaan.

Mengulas lanjut, Zulkifli berkata pihaknya akan berterusan memberi kefahaman dan pencerahan sebaiknya kepada umat Islam dalam negara, berkenaan isu vaksin itu.


RM50 juta diperuntukkan naik taraf institusi pendidikan MARA

Beliau berkata daripada jumlah itu, sebanyak RM25 juta diperuntukkan kepada Maktab Rendah Sains MARA (MRSM), RM17 juta kepada Institut Kemahiran MARA (IKM) dan Kolej Kemahiran Tinggi MARA (KKTM) manakala Kolej MARA (KM) dan Kolej Profesional MARA (KPM) menerima RM8 juta.

Menteri Kemajuan Desa dan Wilayah itu berkata bagi IPMA di Sabah sebanyak RM2.347 juta telah diperuntukkan manakala MRSM Kota Kinabalu, yang kini dikenali sebagai MRSM Tan Sri Musa Aman menerima peruntukan sebanyak RM250,000.

“Kepimpinan Kementerian Kemajuan Desa dan Wilayah (KKDW) juga diarahkan tidak meremehkan setiap masalah dihadapi MRSM serta lain-lain institusi di bawah kementerian ini kerana saya dimaklumkan terdapat MRSM yang hadapi masalah seperti tiada bekalan air dan keretakan bangunan,” katanya di sini hari ini.

Beliau berkata demikian ketika berucap pada majlis ramah mesra MRSM Kota Kinabalu di sini yang turut dihadiri Pengerusi MARA Datuk Dr Asyraf Wajdi Dusuki.

Ahmad Zahid berkata dengan peruntukan itu, KKDW diharap akan dapat memastikan semua projek baik pulih dan naik taraf institusi terlibat mampu dilaksanakan pada tahun ini, selain memastikan keberkesanan semua usaha dilakukan melibatkan semua agensi di bawah kementerian.

“Bawa tatakelola yang baik dengan lakukan transformasi, reformasi dan game changer (pengubah keadaan) baharu supaya tidak kekal di takuk lama. Kita tidak mahu kewujudan MARA sebagai suatu agensi tanpa banyak keberkesanan. Sentiasa fikir low cost high impact (kos rendah, berimpak tinggi) atas apa kita lakukan,” katanya.

“Walaupun Ansara tidak memohon apa-apa peruntukan daripada saya, saya mahu supaya Ansara dan seluruh kekuatan bersama-sama dengan saya untuk kita memajukan negara melalui MRSM serta agensi-agensi di bawah KKDW,” katanya.

Ahmad Zahid berkata sebanyak 80 peratus daripada lepasan pelajar MRSM berjumlah kira-kira 225,000 orang adalah dalam golongan berpendapatan tinggi, membuktikan keberkesanan sistem pembelajaran dan pendidikan sahsiah diri diterapkan dalam MRSM.


Filem Showtime 1958 raih dua anugerah di ACA 2021.

BIARPUN belum ditayangkan di pawagam negara ini, filem sulung terbitan Nafalia Corporation Sdn Bhd berjudul ‘Showtime 1958’ terus mengharumkan nama negara apabila merangkul dua anugerah di Asian Cinematography Awards (ACA) 2021 di Manila, Filipina, pada 24 Mei lalu.

Filem arahan pengarah terkenal Anwardi Jamil itu diiktiraf dalam dua kategori iaitu Pengarah Asia Terbaik dan Sinematografi Terbaik menerusi pengarah fotografinya, Norazam Mohd Yusoff.

Difilemkan pada 2019, Showtime 1958 ia mengangkat tema kisah benar seperti dikongsikan Allahyarham bapanya iaitu seniman Datuk Jamil Sulong dan diterbitkan oleh Farid Khaleeque Ahmad dan Tang Yen Yen.

Anwardi menulis sendiri karya itu yang berkisar kisah perit perjuangan anak seni yang belum pernah dikongsikan sebelum Studio Jalan Ampas, Singapura ditutup setelah 20 tahun beroperasi.

Menurut Farid Khaleeque dalam kenyataan kepada Perbadanan Kemajuan Filem Nasional Malaysia (FINAS), ACA dianjurkan dua tahun berturut-turut oleh Persatuan Anugerah Sinematografi, sebuah persatuan yang menghargai dan mengiktiraf filem-filem sinematografi yang terbaik.

Katanya, sebelum ini Showtime 1958 yang menampilkan Fatin Afeefa dan Shah Iskandar sebagai teraju utama turut memenangi anugerah Runut Bunyi dan Muzik Terbaik di Karnival Filem Dunia 2021 di Singapura bulan lalu.

“Pada Oktober 2020, Showtime 1958 tersenarai antara tiga filem terbaik bagi kategori
Filem Bahasa Asing Terbaik di Festival Filem Antarabangsa Cardiff.

“Filem ini juga disenarai pendek dan tercalon dalam kategori Filem Musikal Terbaik di Cannes World Film Festival namun tewas kepada filem terbitan Amerika Syarikat bertajuk ‘Black Lives Matter – A Musical’,” katanya.

Mengulas lanjut katanya, filem Showtime 1958 juga bakal ditayangkan di Paris pada Oktober depan dalam satu acara yang dipanggil “One Night with Malaysia”, sebuah acara yang meraikan dan menghargai hasil kerja dan ciptaan musik Allahyarham Tan Sri Dr. P. Ramlee.

Acara ini akan dianjurkan oleh INALCO, Institut Bahasa Paris dan Oriental Civilisations, L’ Ecole Des Haute Etudes En Sciences Socials dan Campus Condercet.


Anggota GGK perlu kekalkan kekuatan fizikal, bersatu hati – Sultan Johor

Bertitah pada majlis itu, baginda yang merupakan Kolonel Komandan Grup Gerak Khas (GGK) mahu semua anggota GGK sentiasa mengekalkan tahap kecergasan dan kekuatan fizikal kerana ia merupakan keupayaan yang mesti dimiiliki oleh seorang komando.

“Bagaimanapun, kekuatan individu sahaja tidak akan memberi kejayaan jika tiada semangat kerjasama, sepakat sebagai pasukan. Kita semua mesti bersatu hati untuk membentuk satu regimen kuat,” titah baginda.

“Saya tidak mahu ada unsur pilih kasih atau ikut kem tertentu. Ingin saya tegaskan, semua pangkat dan perjawatan yang telah dikhususkan tidak boleh diberikan dan dipinjamkan kepada kor lain,” titah baginda.


Kenderaan boleh dinaiki penumpang walaupun dari alamat berbeza – Ismail Sabri

KUALA LUMPUR 25 Feb. – Individu yang tinggal di rumah berbeza boleh menaiki satu kenderaan selagi ia memenuhi had kapasiti penumpang kenderaan.

Menteri Kanan (Keselamatan) Datuk Seri Ismail Sabri Yaakob berkata, isu kenderaan itu dinaiki penumpang daripada alamat rumah yang sama tidak sepatutnya timbul.

Beliau berkata demikian pada sidang media berhubung penguatkuasaan pematuhan prosedur operasi standard (SOP) bagi pelaksanaan Perintah Kawalan Pergerakan (PKP) di seluruh negara yang disiarkan secara langsung hari ini.


Kebakaran wad perempuan HSA berjaya dikawal, semua pesakit selamat

KUALA LUMPUR – Kebakaran yang berlaku di Wad Perubatan Perempuan 1, Hospital Sultanah Aminah Johor Bahru (HSAJB) pada jam 2.50 petang tadi berjaya dikawal.

Menurutnya, kejadian itu disedari oleh kakitangan serta waris yang berada di kawasan berkenaan seawal 2.50 petang dan pasukan Emergency Response Team (ERT) HSAJB berusaha memadam api.

Beliau berkata, bomba yang tiba di tempat kejadian pada jam lebih kurang 3.13 petang dan api berjaya dipadamkan pada kira-kira jam 3.17 petang.

Pesakit dan waris telah dipindahkan ke lokasi lain untuk sementara waktu atas faktor keselamatan dan bagi memastikan kelangsungan perkhidmatan serta rawatan pesakit dapat diteruskan.

”Pihak berwajib sedang menjalankan siasatan lanjut untuk mengenal pasti punca kebakaran. Situasi semasa kejadian ini akan dimaklumkan dari semasa ke semasa,” ujarnya.


COVID-19: Malaysia catat 23 kes baharu, satu lagi kluster dikesan

PUTRAJAYA, 15 Sept. –  Sebanyak 23 kes baharu COVID-19 direkodkan hari ini membabitkan 13 jangkitan dalam negara dan 10 kes import, menjadikan jumlah terkumpul 9,969 kes dengan kes aktif sebanyak 632, kata Ketua Pengarah Kesihatan Tan Sri Dr Noor Hisham Abdullah.

Beliau berkata kesemua jangkitan tempatan itu yang melibatkan 10 rakyat tempatan dan tiga warga asing direkodkan di Sabah termasuk lapan daripada kluster baharu iaitu Kluster Pulau.

Baki lima kes lagi melibatkan empat daripada Kluster Benteng Lahad Datu (LD) yang mana tiga adalah warga asing, sementara satu kes dikesan menerusi saringan rujukan dari Hospital Semporna ke Hospital Tawau, katanya pada sidang media perkembangan COVID-19 di sini hari ini.

Kes import pula melibatkan mereka yang mendapat jangkitan dari luar negara iaitu Filipina (4 kes) manakala masing-masing satu kes dari Hungary, Turki, Qatar, Bangladesh, Nigeria dan Maghribi, katanya.

Terdapat enam kes pulih dilaporkan hari ini  menjadikan jumlah kumulatif kes yang telah pulih sepenuhnya daripada jangkitan COVID-19 sebanyak 9,209 kes atau 92.4 peratus daripada jumlah keseluruhan jangkitan.

Dr Noor Hisham berkata pada masa ini terdapat 14 kes positif yang sedang dirawat di unit rawatan rapi (ICU) dengan empat memerlukan bantuan pernafasan.

Mengulas lanjut mengenai Kluster Pulau, Dr Noor Hisham berkata kes indeks kluster itu melibatkan seorang wanita rakyat Malaysia berusia 68 tahun yang ditemukan tidak sedarkan diri di rumah dan dibawa ke Hospital Kunak.

“Kes kemudiannya dirujuk ke Hospital Tawau bagi rawatan serangan jantung, strok dan penyakit hati dengan saringan COVID-19 didapati positif pada 13 Sept.

Dr Noor Hisham berkata hasil saringan kontak rapat dan pengesanan kes secara aktif, lapan lagi kes positif  telah dikesan melibatkan ahli keluarga wanita berkenaan.

Mengulas perkembangan Kluster Benteng LD, Sabah, beliau berkata pertambahan empat kes baharu yang dilaporkan hari ini menjadikan jumlah terkumpul kes positif kluster itu sebanyak 424 kes. – BERNAMA


Kanak-kanak perempuan cedera digigit anjing liar

KUALA LUMPUR 14 April. — Seorang kanak-kanak cedera di badan dan kepala selepas digigit anjing liar yang berkeliaran di kawasan rumahnya di Seksyen 2, Wangsa Maju petang semalam.

Ibu mangsa, Norhafizah Abdul Ghafar berkata anaknya Syauqina Rifqa Sarnizam, 11, digigit anjing liar selepas mangsa pergi menghalau anjing yang menghampiri kawasan arnab peliharaannya.

“Anak saya memberitahu dia ingin pergi menghalau anjing yang datang ke kawasan sangkar arnab peliharaan kami. Saya tidak benarkan dan meminta dia tunggu saya datang sekali, tapi dia tidak tetap pergi sendiri. Tidak sampai beberapa saat kemudian, saya dengar dia menjerit,” katanya kepada Bernama.

“Saya cuba halau tetapi anjing itu tetap berada di situ dan hanya pergi selepas suami saya menghalau dan mengejar anjing-anjing berkenaan,” katanya.

“Selepas kejadian, jiran saya membantu membawa Syauqina ke Hospital Angkatan Tentera Tuanku Mizan sebelum kemudiannya dipindahkan ke Hospital Gleneagles Kuala Lumpur bagi mendapatkan rawatan lanjut,” tambahnya.

Menurut Norhafizah, banyak anjing liar di kawasan perumahannya dan beliau membuat laporan kepada Dewan Bandaraya Kuala Lumpur (DBKL) sejak tahun lalu untuk menangkap haiwan liar ini.

Tambahnya lagi, suaminya akan membuat laporan kepada DBKL mengenai perkara ini bagi membolehkan tindakan lanjut diambil dengan segera, sekali gus menggelakkan perkara sama berulang.


Pengalaman luas Ismail Sabri dalam pentadbiran Muhyiddin kekuatan dilantik TPM

AYER KEROH 7 Julai – Pelantikan Datuk Seri Ismail Sabri Yaakob sebagai Timbalan Perdana Menteri dalam barisan jemaah menteri baharu yang diumumkan hari ini bertepatan dengan pengalaman luasnya dalam pentadbiran kerajaan termasuk pernah menjawat beberapa jawatan Menteri.

Naib Presiden UMNO itu berada dalam Kabinet sejak tahun 2008 sebagai Menteri Belia dan Sukan sehingga 2009; Menteri Perdagangan Dalam Negeri dan Hal Ehwal Pengguna (2009-2013); Menteri Pertanian dan Industri Asas Tani (2013-2015).

Ahli Parlimen Bera itu kemudian dilantik Menteri Pembangunan Luar Bandar dan Wilayah (2015-2018) sebelum menjadi Menteri Kanan Pertahanan bermula 12 Mac 2020.

Memulakan kariernya sebagai peguam pada 1985, Ismail, 60, yang mememegang Ijazah Sarjana Muda Undang-Undang dari Universiti Malaya pernah menggalas tugas sebagai Pengarah Lembaga Kemajuan Pahang Tenggara dan Pengarah Lembaga Penggalakan Pelancongan Malaysia selain Pengerusi Kompleks Sukan Negara Bukit Jalil pada 1996.

Dalam bidang politik, anak kelahiran Temerloh, Pahang itu mula bergiat aktif pada 1987 dengan menjawat Ahli Jawatankuasa UMNO bahagian Temerloh, sebelum dilantik Ketua Penerangan bahagian setahun kemudian.

Nama: Datuk Seri Ismail Sabri Yaakob
Isteri: Datin Sri Muhaini Zainal Abidin
Tarikh lahir: 18 Januari 1960
Tempat lahir: Temerloh, Pahang
Nama anak:
1. Nina Sabrina
2. Gadaffi atau lebih dikenali sebagai Dafi
3. Nashriq
4. Iqbal

Karier:
1985: Peguam
1995: Pengarah, Lembaga Kemajuan Pahang Tenggara (DARA), Pengarah Lembaga Penggalakan Pelancongan Malaysia
1996: Pengerusi Kompleks Sukan Negara Bukit Jalil
2008 – 2009: Menteri Belia dan Sukan
2009 – 2013: Menteri Perdagangan Dalam Negeri dan Hal Ehwal Pengguna
2013 – 2015: Menteri Pertanian dan Industri Asas Tani
2015 – 2018: Menteri Kemajuan Luar Bandar dan Wilayah


Siti Nurhaliza, Menteri Agama antara dikompaun langgar SOP

SHAH ALAM 27 Mei – Penyanyi nombor satu negara Datuk Seri Siti Nurhaliza dan suaminya Datuk Seri Khalid Mohammad Jiwa masing-masing dikenakan kompaun RM10,000 kerana gagal mematuhi prosedur operasi standard (SOP) semasa mengadakan majlis tahnik anak mereka awal bulan ini.

Ketua Polis Selangor Datuk Arjunaidi Mohamed berkata, kompaun sebanyak RM2,000 setiap seorang turut dikenakan ke atas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, penceramah bebas Ustaz Azhar Idrus, Ustaz Don Daniyal dan Ustaz Iqbal serta tiga orang anaknya.

Sebelum ini, media melaporkan polis telah membuka kertas siasatan terhadap penganjuran majlis tahnik anak lelaki penyanyi nombor satu negara itu yang didakwa melanggar SOP  Perintah Kawalan Pergerakan Bersyarat (PKPB).

Ketua Polis Daerah Ampang Jaya Asisten Komisioner Mohamad Farouk Esha sebelum ini berkata, siasatan dijalankan di bawah Peraturan 19 Peraturan-Peraturan Pencegahan dan Pengawalan Penyakit Berjangkit 2021 susulan satu laporan polis dibuat berkaitan isu tersebut.

Bagi kes Hulu Klang laporan bertarikh 17 Mei, juga bagi kesalahan berkaitan ziarah Aidilfitri, Arjunaidi berkata polis menerima arahan daripada Ketua Bahagian Pendakwaan untuk mengenakan kompaun RM2,000 setiap seorang kepada pelakon Norman Hakim dan isterinya Memey Suhaiza serta pelakon Abby Abadi dan suaminya Muhammad Faizal Zakaria.

Selain itu, katanya bagi penganjuran majlis di Universiti Pertanian Malaysia (UPM) yang tular baru-baru ini,  polis telah mengenakan kompaun RM2,000 kepada setiap seorang termasuk Ketua Pengarah Pendidikan Tinggi Datuk Dr Husaini Omar dan beberapa orang kepimpinan kanan universiti itu.

Sementara itu, Arjunaidi berkata polis sudah menyiapkan kertas siasatan berhubung pelanggaran SOP oleh seorang Ahli Majlis Mesyuarat Kerajaan Negeri (Exco) Selangor yang menganjurkan sambutan Aidilfitri di kediamannya yang tular di media sosial.


Kadar pengangguran rakyat Malaysia turun pada suku kedua tahun ini- Saravanan

KUALA LUMPUR 14 Sept – Kadar pengangguran rakyat Malaysia turun 0.3 peratus pada suku kedua tahun ini iaitu kepada 4.8 peratus berbanding 5.1 peratus yang dicatat pada tempoh sama 2020, Dewan Rakyat diberitahu hari ini.

Menteri Sumber Manusia Datuk Seri M.Saravanan berkata, bagi kedudukan pengangguran di peringkat negeri pada suku kedua tahun ini, Wilayah Persekutuan Labuan dan Sabah mencatat kadar pengangguran lebih lapan peratus iaitu masing-masing pada kadar 8.8 peratus dan 8.7 peratus.

“Ini menunjukkan daripada 100 orang tenaga buruh di negeri itu, sembilan orang daripadanya adalah penganggur,” katanya menjawab soalan Datuk Ahmad Jazlan Yaakob (UMNO-Machang) pada persidangan Dewan Rakyat, di sini hari ini.

Saravanan berkata, bagi tempoh sama, Perlis mencatatkan kadar pengangguran 5.3 peratus manakala enam negeri mencatatkan kadar pengangguran lebih 4.0 peratus iaitu Kelantan (4.8 peratus), Kuala Lumpur (4.7 peratus), Perak, Selangor dan Sarawak masing-masing 4.4 peratus serta Terengganu pada kadar 4.2 peratus.

“Kadar pengangguran terendah pula adalah di Wilayah Persekutuan Putrajaya pada kadar 1.7 peratus. Ini dapat dikaitkan dengan penglibatan tinggi penduduk kawasan ini yang berkhidmat dalam perkhidmatan awam,” katanya.

Saravanan berkata, terdapat tujuh negeri mencatatkan kadar pengangguran di bawah 4.0 peratus, menggambarkan ekonomi negeri berkenaan masih beroperasi dengan guna tenaga penuh.

Pada masa sama, penurunan bilangan penganggur direkodkan di tujuh negeri iaitu Sabah, Perak, Sarawak, Kedah, Johor, Negeri Sembilan dan Putrajaya, kata beliau.

Bagaimanapun katanya, Selangor mencatatkan peningkatan tertinggi bilangan penduduk bekerja, namun bilangan penganggur di negeri itu turut meningkat sebanyak 2.3 peratus iaitu 3,700 orang daripada 161,000 orang kepada 165,000 orang.


Dua maut, kapal Dayang Topaz rempuh platform minyak

AYER KEROH 27 Okt. – Dua kru maut manakala 185 anak kapal terselamat selepas kapal penyelenggaraan minyak dan gas, Dayang Topaz merempuh platform Minyak Baram B di kedudukan 7.7 batu nautika dari Kuala Baram, Miri awal pagi tadi.

Menurut kenyataan dikeluarkan Unit Korporat Jabatan Laut Malaysia (JLM), Pusat Koordinasi Mencari dan Menyelamat Maritim (MRCC) Putrajaya menerima isyarat kecemasan daripada kapal berkenaan.

Kata kenyataan itu, pada masa kapal Sapura Constructor turut menerima isyarat kecemasan dan menggerakkan bantuan awal bagi mengesan lokasi sebenar kapal terbabit.

“Gerakan mencari dan menyelamat (SAR) telah dilancarkan yang diketuai oleh Agensi Penguatkuasaan Maritim Malaysia (APMM) serta dibantu beberapa kapal di bawah selian SKO Petronas Carigali Sarawak Operations,” kata kenyataan itu.

“Sehingga kenyataan media dikeluarkan, dua anak kapal maut iaitu seorang warga tempatan manakala seorang lagi belum dikenal pasti manakala 185 kru kapal lain disahkan selamat,” katanya.

Jelas kenyataan itu, berdasarkan maklumat awal diperolehi, kejadian itu berlaku dalam keadaan cuaca buruk dan sauh kapal Dayang Topaz telah terputus sehingga menyebabkan kapal berkenaan tidak dapat kawal sebelum melanggar platofrm Minyak Baram B.


20 ‘tahi judi’ termasuk warga asing dicekup polis

KUALA LUMPUR 28 Jan. – Dua puluh individu termasuk sembilan warga asing ditahan kerana disyaki terbabit dalam kegiatan judi dalam talian di enam premis di Taman Perindustrian Puchong Utama, Bukit Puchong, semalam.

Ketua Polis Daerah Subang Jaya Asisten Komisioner Abd Khalid Othman berkata, kesemua suspek berusia 48 hingga 62 tahun itu terdiri daripada 11 warga tempatan serta sembilan warga Myanmar dan Bangladesh.

Beliau berkata, dalam operasi yang dijalankan jam 5.30 petang itu, pihaknya turut merampas wang tunai berjumlah RM5,060, 11 telefon, 50 keping kertas bercetak, sekeping kertas bertulis, 10 pencetak mudah alih dan dua batang pencil.

“Seorang daripada suspek iaitu seorang wanita pernah ditahan tiga kali termasuk hari ini (semalam) kerana kes yang sama,” katanya di lokasi serbuan di Taman Perindustrian Puchong Utama.

Abd Khalid berkata, kesemua suspek ditahan di bawah Seksyen 4A(a) dan Seksyen 9(1) Akta Rumah Judi Terbuka 1953 dan mereka dibawa ke Ibu Pejabat Polis Daerah Subang Jaya untuk siasatan lanjut.

“Mereka juga ditahan di bawah Seksyen 22(B) Akta Pencegahan Dan Pengawalan Penyakit Berjangkit 1988 kerana ingkar arahan Perintah Kawalan Pergerakan(PKP),” katanya.


Agong berkenan cemar duli santuni mangsa banjir di PPS CIAST

SHAH ALAM, 25 Dis – “Take care everybody (Jaga diri semua),” demikian pesanan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebelum berangkat meninggalkan pusat pemindahan sementara (PPS) di Pusat Latihan Pengajar dan Kemahiran Lanjutan (CIAST), Seksyen 19, di sini pagi ini.

Terdahulu, keberangkatan tiba Seri Paduka yang memandu sendiri kenderaan pacuan empat roda ke PPS sekitar 9.50 pagi disambut Raja Muda Selangor Tengku Amir Shah Sultan Sharafuddin Idris Shah.

Turut menyambut ketibaan Al-Sultan Abdullah ialah Menteri Besar Selangor Datuk Seri Amirudin Shari dan Panglima Angkatan Tentera Jen Tan Sri Affendi Buang.

Di fasiliti tersebut, Al-Sultan Abdullah berkenan mendapat penerangan daripada Pegawai Daerah Klang Mohd Faizal Abdul Raji berhubung keadaan banjir di Klang khususnya di Taman Sri Muda, Seksyen 25, Shah Alam kira-kira 20 minit.

Taman Sri Muda adalah kawasan pentadbiran pihak berkuasa tempatan Majlis Bandaraya Shah Alam (MBSA) dan di bawah pentadbiran Pejabat Daerah dan Tanah Klang.

Seri Paduka yang lengkap berpakaian celoreng turut berkenan menyantuni 149 mangsa banjir daripada 39 keluarga di PPS itu termasuk menghulur bantuan barangan keperluan dan wang tunai kepada mereka.

Al-Sultan Abdullah berkenan meluangkan masa kira-kira 40 minit menyantuni mangsa yang terjejas dengan banjir dari Taman Sri Muda dan turut mengucapkan “Merry Christmas” (Selamat Hari Krismas) kepada mangsa yang menyambut perayaan tersebut hari ini sebelum berangkat ke lokasi seterusnya di Masjid Taman Sri Muda, di sini.- BERNAMA


Kerajaan sedia pelan pastikan bekalan telur cukup menjelang puasa, raya

KUALA TERENGGANU, 19 Feb – Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI) sudah bersiap sedia dengan pelan intervensi bagi memastikan bekalan telur ayam di seluruh negara mencukupi untuk kegunaan pada bulan puasa dan Hari Raya Aidilfitri nanti.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata ini kerana pihaknya menjangka pada waktu berkenaan permintaan terhadap telur ayam akan menjadi lebih tinggi berbanding hari biasa.

Beliau berkata KPDNHEP dan MAFI juga akan melaksanakan advokasi berterusan dengan pengusaha telur ayam bagi memastikan kestabilan bekalan menjelang musim perayaan itu.

“Kita sudah maklumkan kepada MAFI untuk diambil tindakan dan saya difahamkan kementerian itu telah ambil langkah untuk pastikan (bekalan telur mencukupi) kerana kita tahu menjelang puasa dan raya ramai orang akan buat kuih dan sebagainya. Jadi penggunaan telur akan lebih daripada biasa,” katanya.

Beliau berkata demikian kepada pemberita selepas mengadakan lawatan ke Program Jualan Keluarga Malaysia (PJKM) di Dataran Restoran Ikan Bakar di Manir di sini, hari ini.

Sementara itu Rosol berkata pihaknya telah mengesan 95 kesalahan berkaitan penentuan harga maksimum ayam dan telur ayam membabitkan 94 peruncit dan satu pemborong di seluruh negara, dari 5 Feb lepas hingga semalam.

Katanya daripada jumlah itu, 87 kes melibatkan kesalahan tiada tanda harga khas merah jambu, tujuh kes menjual ayam dan telur ayam melebihi harga maksimum dan satu kes tiada tanda harga.

“Rekod kesalahan itu dikesan hasil pemeriksaan ke atas 11,036 peruncit dan 232 pemborong seluruh negara. Nilai keseluruhan kompaun yang dikeluarkan adalah RM14,700, manakala nilai keseluruhan sitaan sebanyak RM8,733.54,” katanya.

Kerajaan sebelum ini bersetuju memberi subsidi 60 sen per kilogram kepada penternak ayam dan lima sen bagi sebiji telur semua kategori bermula 5 Feb hingga 4 Jun, iaitu sepanjang tempoh pelaksanaan Skim Harga Maksimum Keluarga Malaysia (SHMKM). – BERNAMA


Pengumuman agihan dividen TH tahun ini dijangka lewat

KUALA LUMPUR, 4 April – Tarikh pengumuman dan semakan agihan dividen Tabung Haji (TH) bagi tahun kewangan 2022 dijangka sedikit lewat berbanding tahun lepas, Dewan Negara diberitahu hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata ia berikutan agihan dividen hanya boleh dibuat selepas audit bersih dilaksanakan.

“Insya-Allah dalam masa terdekat… ia agak lewat sedikit kerana laporan daripada Suruhanjaya Siasatan Diraja (RCI) memerlukan TH untuk mengumumkan agihan dividen setelah audit bersih dibuat.

“Jadi ia mengambil sedikit masa untuk membuat pengumuman tarikh (agihan dividen) berbanding tahun lepas,” katanya sesi penggulungan perbahasan Rang Undang-Undang Perbekalan 2023 (Belanjawan 2023) di Dewan Negara hari ini.

Sementara itu Mohd Na’im berkata kerajaan sangat komited dan optimis dalam melahirkan huffaz yang berkualiti dengan merangka pelbagai strategi selaras dengan Dasar Pendidikan Tahfiz Negara (DPTN) yang dilancarkan pada 2018.

Menurutnya berdasarkan data Darul Quran Jabatan Kemajuan Islam Malaysia, rekod sehingga Februari 2023 mencatatkan seramai 10,675 huffaz berjaya dilahirkan dengan 2,102 orang daripadanya merupakan huffaz profesional daripada lapan buah institusi pengajian tinggi.

“Kerajaan juga telah membina pelan tindakan DPTN yang mengandungi 20 strategi dan 32 inisiatif yang berpandukan kepada lima teras antaranya memantapkan undang-undang dan penguatkuasaan; mewujudkan model insitusi tahfiz serta mewujudkan kurikulum pendidikan tahfiz yang sesuai dengan pendidikan arus perdana,” katanya.


Tiket percuma saksikan Badminton Berpasukan Asia

Bagaimanapun pihak penganjur dalam satu kenyataan hari ini menyatakan, tiket-tiket percuma itu hanya boleh ditempah sehari sebelum perlawanan menerusi https://selangorbatc2022.com, dan disebabkan pelaksanaan prosedur operasi standard (SOP) ketat kerana peningkatan kes COVID-19, kehadiran penonton adalah terhad.

Menurut kenyataan penganjur, selepas berjaya membuat tempahan, e-tiket yang dihantar menerusi email perlu dibawa bersama kad pengenalan atau pasport sebagai bukti, sebelum dibenarkan masuk bagi menyaksikan perlawanan pada kejohanan yang juga bertindak sebagai kelayakan Piala Thomas dan Uber 2022.

“Enam perlawanan akan dilangsungkan dalam dua sesi dan tempahan tiket pada sesi pagi serta petang akan dibuka pada hari sebelumnya mulai pukul 12 tengah hari dan ditutup pada pukul 11.59 malam.

“Penonton wajib mematuhi SOP yang ketat, iaitu memaparkan Sijil Vaksinasi Digital dalam MySejatera, memakai pelitup muka dan mengekalkan jarak fizikal yang selamat sepanjang acara berlangsung. Hanya penonton yang lengkap vaksinasi COVID-19 akan dipertimbangkan, manakala kanak-kanak di bawah 12 tahun tidak dibenarkan masuk,” menurut kenyataan itu.

Bagi kategori lelaki, finalis edisi terdahulu Malaysia diundi dalam Kumpulan A bersama Jepun, Singapura dan Kazakhstan, manakala Kumpulan B terdiri daripada juara bertahan Indonesia, Korea Selatan dan Hong Kong.

Bagi acara wanita, Jepun, India dan Malaysia diundi dalam Kumpulan Y, manakala Korea Selatan, Indonesia, Hong Kong dan Kazakhstan dalam Kumpulan Z.


KL ATCC pertingkat tahap kecekapan perkhidmatan trafik udara negara

SEPANG, 1 Dis – Pengoperasian Pusat Kawalan Trafik Udara Kuala Lumpur (KL ATCC) di lokasi baharu iaitu di Sepang, diyakini mampu mempertingkatkan tahap kecekapan perkhidmatan trafik udara negara setanding negara maju lain di dunia, kata Perdana Menteri Datuk Seri Ismail Sabri Yaakob.

Beliau berkata KL ATCC itu bukan sahaja menempatkan operasi perkhidmatan trafik udara bagi seluruh ruang udara Semenanjung Malaysia, malah turut menempatkan Pusat Mencari dan Menyelamat Negara dan Joint Airspace Management Coordination Center (JAMCC).

“Pusat kawalan secara bersepadu yang serba canggih ini tentunya keupayaan dan kesiapsiagaan negara telah dapat dipertingkatkan untuk menghadapi situasi dunia penerbangan yang serba mencabar serta dapat menyokong masa depan generasi akan datang yang lebih cerah,” katanya ketika berucap merasmikan KL ATCC di Sepang hari ini.

Pada 1 Sept lepas, Menteri Pengangkutan Datuk Seri Dr Wee Ka Siong berkata pemindahan operasi KL ATCC ke Sepang dari Subang menyaksikan penstrukturan semula ruang udara negara daripada tujuh kepada 14 sektor.

KL ATCC yang ditempatkan dalam bangunan dengan inspirasi reka bentuk ‘wau’ menempatkan pusat operasi trafik udara Maklumat Penerbangan Ruang Udara Kuala Lumpur (KL FIR), yang merupakan tulang belakang kepada fungsi kawalan trafik udara negara dan Pusat Koordinasi Mencari dan Menyelamat (SAR) Aeronautik. -BERNAMA


Bayi lebam pada anggota badan selepas kali pertama dihantr kepada pengasuh

Ketua Polis Daerah Gombak Asisten Komisioner Zainal Mohamed Mohamed berkata, kesan lebam itu disedari ibu bayi berkenaan yang berumur 40 tahun selepas mengambil anaknya yang berada di bawah jagaan pengasuh tersebut.

“Siasatan awal mendapati mangsa dihantar ke rumah pengasuh tersebut buat pertama kali pada kira-kira 9 pagi dan diambil semula oleh ibunya pada 4.30 petang hari yang sama.

“Semasa berada di rumah, ibu bayi tersebut menyedari kesan lebam kemerahan pada anggota badan anaknya lalu membuat laporan polis pada 6.30 petang,” katanya dalam kenyataan malam tadi.

Zainal Mohamed berkata, pemeriksaan pegawai perubatan mendapati mangsa mengalami kecederaan tisu lembut pada paha kiri serta bahagian muka sebelah kiri dan menerima rawatan pesakit luar di Hospital Selayang.

Beliau berkata kes disiasat di bawah Seksyen 31(1)(a) Akta Kanak-Kanak 2001 (pengabaian kanak-kanak) yang membawa hukuman denda tidak lebih RM20,000 atau penjara tidak lebih 10 tahun atau kedua-duanya.


Bayi sembilan bulan maut diliwat suami pengasuh

PETALING JAYA 12 Mei. – Bayi lelaki sembilan bulan yang meninggal dunia dalam kejadian di sebuah pangsapuri di Kelana Jaya pada 27 April lalu, disahkan diliwat suami pengasuhnya sehingga mengalami kesan pendarahan serta koyakan di bahagian dubur.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, kematian dipercayai akibat sesak nafas kerana ditekup di mulut menggunakan tangan oleh suspek lelaki yang berusia 36 tahun yang berada di bawah pengaruh dadah.

“Ketika kejadian suspek wanita sedang mengemas ruang tamu dan membiarkan suaminya bersendirian dengan bayi tersebut di dalam bilik yang dikunci selama dua jam, sebelum menemukan bayi itu dalam keadaan tidak sedarkan diri.

“Mangsa kemudian dibawa ke hospital untuk mendapatkan rawatan oleh si suami yang mengaku sebagai pengasuh bayi terbabit,” katanya katanya dalam sidang media di Ibu Pejabat Polis Daerah Petaling Jaya, di sini, semalam.

Katanya selain terdapat beberapa kesan koyakan pada dubur mangsa, dipercayai akibat dimasukkan benda tumpul, bedah siasat turut mendapati terdapat kesan lebam di bahagian mulut dipercayai ditekup menggunakan tangan.

Susulan daripada laporan yang diterima daripada seorang pegawai perubatan, polis menahan pasangan suami isteri itu, masing-masing berusia 36 tahun yang disahkan positif dadah jenis syabu di kediaman mereka pada 29 April lalu.

Katanya suspek lelaki itu disiasat di bawah Seksyen 302 Kanun Keseksaan kerana membunuh dan Seksyen 377C Kanun Keseksaan, manakala isterinya akan dijadikan saksi pendakwaan dan akan dituduh di bawah Seksyen 15 (1)(a) Akta Dadah Berbahaya 1952.

Dalam perkembangan berasingan, polis menahan seorang pelajar lelaki warga tempatan berusia 24 tahun disyaki membunuh rakannya di tempat letak kenderaan Bandar Sunway, Subang Jaya, pada Ahad lalu.

Beliau berkata mayat mangsa berusia 24 tahun ditemukan dalam keadaan penuh dengan kesan tikaman pada Khamis lalu, di kawasan pembinaan bersebelahan bangunan kediaman milik suspek di Damansara Perdana, Petaling Jaya.

“Hasil pemeriksaan mendapati kedua-dua belah tangan suspek cedera, dipercayai akibat pergelutan dengan si mati menyebabkan suspek menerima 100 jahitan di sebuah pusat perubatan swasta.

“Hasil saringan ujian air kencing juga mendapati, suspek positif dadah jenis ganja tertahydrocannabinol dan polis berjaya menemukan pakaian milik suspek yang berlumuran darah, dipercayai dipakai semasa kejadian,” katanya kes disiasat di bawah Seksyen 302 Kanun Keseksaan kerana membunuh.

Mohamad Fakhrudin, motif kejadian berpunca daripada perselisihan faham tentang hasil jualan dadah, serta masalah hutang dan suspek kini direman tujuh hari sehingga Ahad depan bagi siasatan lanjut.


Taman Mutiara Batu Berendam dicadang jadi pusat konservasi burung air

BATU BERENDAM 7 Disember – Kerajaan Negeri mencadangkan kawasan paya di Taman Mutiara dijadikan sebagai pusat konservasi burung air di negeri ini.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, untuk itu, pihaknya meminta Jabatan Perlindungan Hidupan Liar dan Taman Negara Semenanjung Malaysia (Perhilitan) negeri perlu menggunakan kepakaran yang ada untuk merealisasikan hasrat itu.

Ia sekali gus mampu membawa pulangan kepada negeri hasil pelaksanaan program antaranya kerjasama dengan institusi pengajian tinggi (IPT), kajian sains dan teknologi demi kesejahteraan habitat.

“Burung air adalah spesis burung yang secara ekologi bergantung kepada kawasan paya dan mempunyai elemen air untuk menjadi tempat persinggahan migrasi dan mengikut pemantauan Jabatan Perhilitan, burung-burung yang ada terdiri daripada spesies yang dilindungi di mana lebih dari 16 spesis burung telah dikesan, dengan sejumlah lebih dari 3,000 ekor burung.

“Lokasi ini mula diduduki sejak bulan Mac tahun ini dan pada kebiasaannya burung migrasi akan memilih untuk pindah sekiranya terdapat perubahan pada persekitarannya yang dilihat boleh menggugat kesejahteraan habitat mereka.
“Oleh yang demikian, adalah menjadi tanggungjawab semua yang datang menghayati burung untuk turut memainkan peranan melindunginya, sesungguhnya pembangunan yang pesat perlu diimbangi alam sekitar yang sihat.

“Menyedari impak ekonomi kepada eko pelancongan saya berharap Jabatan Perhilitan negeri dengan kepakaran yang ada dapat mengusulkan agar tanah lapang ini dijadikan kawasan konservasi burung air,” katanya.

Beliau berkata demikian dalam ucapannya pada Majlis Penyampaian Hadiah Fotografi ‘Kehidupan Burung Air di Taman Mutiara Melaka’ diadakan di sebuah hotel, di sini hari ini.

Dalam pada itu, beliau berkata menerusi pertandingan yang diadakan dengan kerjasama pelbagai badan dan agensi itu mampu mempromosikan lokasi baharu pelancongan di negeri ini.

Katanya, pertandingan diadakan bermula pada 7 Oktober hingga 7 November lalu telah berjaya menarik minat 67 orang peserta dari seluruh negara termasuk Singapura dengan hasil karya melebihi 600 keping gambar aktiviti-aktiviti burung air yang bersarang di lokasi terbabit.

“Dengan tujuan untuk mempromosikan tempat ini aktiviti pertandingan ini turut berjaya menarik ramai peminat fotografi dan orang awam untuk menghayati burung air malah melalui hasil “snapshot” menarik akan memberi kesedaran kepada orang awam untuk mengenali habitat burung ini.

“Saya percaya ramai di antara kita masih kurang pengetahuan mengenai burung air seperti ‘Blue Heron’, ‘Purple Heron’, ‘Black Crowned Night Heron’, ‘Egret’, ‘Openbill’ dan lain-lain lagi,” katanya.

Terdahulu, menerusi pertandingan itu tujuh pemenang telah dipilih membabitkan tiga pemenang utama yang membawa pulang hadiah kemenangan bernilai RM1,500 berserta piala dan hamper diikuti 4 pemenang saguhati menerima replika cek bernilai RM500 termasuk piala dan hamper disampaikan Sa’ari.


Bajet 2023 tumpuan Dewan Rakyat kali ini

KUALA LUMPUR, 30 Sept – Pembentangan Bajet 2023 menjadi tumpuan utama pada  Mesyuarat Ketiga Penggal Kelima Parlimen ke-14 yang dijadual bersidang selama 32 hari bermula Isnin ini (3 Okt) hingga 29 Nov.

Berdasarkan laman sesawang Parlimen, Rang Undang-Undang Perbekalan (Belanjawan) 2023 itu bakal dibentangkan Menteri Kewangan Tengku Datuk Seri Zafrul Tengku Abdul Aziz pada 4 petang, 7 Okt.

Bajet 2023 bertemakan ‘Memperkukuh Pemulihan dan Memudah Cara Pembaharuan ke arah Kemampanan Daya Tahan Ekonomi dan Kesejahteraan Keluarga Malaysia’ itu dijadual dibahas di peringkat dasar bermula 11 hingga 26 Okt sebelum jawapan oleh menteri-menteri selama empat hari.

Takwim Mesyuarat Ketiga ini dipinda dari tarikh asal 26 Okt hingga 15 Dis 2022 dengan Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menyatakan ia bagi membolehkan pembentangan Bajet 2023 dipercepatkan.

Dalam pada itu, mesyuarat berkenaan mungkin menjadi yang terakhir untuk penggal Parlimen ke-14 ekoran spekulasi pembubaran Parlimen dalam tempoh terdekat termasuk beberapa hari selepas Bajet 2023 dibentangkan bertiup kencang, bagi memberi laluan Pilihan Raya Umum ke-15 (PRU15).

Dalam sejarah negara, Parlimen kesembilan Malaysia dibubarkan ketika mesyuarat Dewan Rakyat sedang berlangsung serta sebelum Belanjawan 2000 diluluskan pada November 1999.

Speaker Dewan Rakyat ketika itu, Tun Dr Mohamed Zahir Ismail menjelaskan Belanjawan 2000 yang masih dibahaskan dan lima rang undang-undang yang telah diluluskan Dewan Rakyat perlu dibentangkan semula pada persidangan Parlimen baharu kerana ia belum dibawa ke Dewan Negara dan belum menjadi undang-undang.

Pada sidang Dewan Rakyat kali ini, Rang Undang-Undang Kawalan Produk Tembakau dan Merokok 2022 akan menjadi antara tumpuan setelah ia dirujuk ke Jawatankuasa Pilihan Khas Parlimen pada mesyuarat Dewan Rakyat 2 Ogos lepas.

Sebelum ini, Menteri Kesihatan Khairy Jamaluddin yakin rang undang-undang itu yang dicadang untuk dibentang bagi bacaan kedua pada mesyuarat kali ini akan menerima sokongan majoriti Ahli Parlimen.

Rang undang-udang berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Jan 2007 dan tahun seterusnya.

Sementara itu, Rang Undang-Undang Kesatuan Sekerja (Pindaan) 2022, Rang Undang-Undang Tenaga Boleh Baharu (Pindaan) 2022, Rang Undang-Undang Pencetakan Teks Al-Qur’an (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022 yang ditangguhkan bagi bacaan kedua dan ketiga dalam aturan mesyuarat sebelum ini, dijangka dibawa ke persidangan kali ini.

Usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang telah ditangguhkan buat kali keempat turut dinantikan sama ada ia akan dikemukakan pada mesyuarat ini atau ditangguhkan lagi. – BERNAMA


SPRM ambil keterangan beberapa kakitangan KOMTAR

GEORGE TOWN  3 Julai – Beberapa pegawai Suruhanjaya Pencegahan Rasuah Malaysia (SPRM) hari ini hadir di bangunan pentadbiran kerajaan negeri Pulau Pinang di Kompleks Tun Abdul Razak (Komtar), di sini, untuk mengambil keterangan beberapa petugas di bangunan itu.

Dua pasukan SPRM tiba di tingkat 52, Komtar pada pukul 9.35 pagi, yang menempatkan pejabat Timbalan Ketua Menteri I Datuk Ahmad Zakiyuddin Abdul Rahman, Timbalan Ketua Menteri II Prof Dr P. Ramasamy dan dua Exco kerajaan negeri Zairil Khir Johari serta Yeoh Soon Hin.

Ramasamy ketika ditemui pemberita selepas itu berkata empat orang pegawai SPRM termasuk dua pengawal tiba di pejabatnya pada pukul 10 pagi.

“Mereka tidak temu bual saya. Mereka cuma ambil keterangan kakitangan saya dan ambil jadual kerja. Selain itu, mereka turut mengambil gambar pejabat, dan semua proses selesai pada pukul 1.15 tengah hari,” katanya.

“Saya tidak berada di pejabat pagi ini kerana terpaksa mempengerusikan mesyuarat Jabatan Pengairan dan Saliran (JPS). Saya difahamkan mereka hanya datang untuk ambil gambar pejabat,” katanya.

Rabu lepas, Ketua Menteri Chow Kon Yeow memaklumkan kerajaan negeri telah menerima surat daripada SPRM untuk menemu bual beberapa Exco dan pemimpin negeri berhubung isu terowong dasar laut itu.

Bekas pengerusi Suruhanjaya Pelabuhan Pulau Pinang Jeffrey Chew Gim Eam sebelum ini direman selama empat hari bermula 1 Julai lepas bagi membantu siasatan kes SPRM. Difahamkan penahanan Chew adalah berkaitan siasatan kes rasuah projek terowong dasar laut Pulau Pinang yang bernilai RM6.3 bilion.


1,021 terima Darjah Kebesaran, Bintang dan Pingat sempena Hari Keputeraan Agong

KUALA LUMPUR, 6 Jun – Seramai 1,021 individu menerima Darjah Kebesaran, Bintang dan Pingat Persekutuan 2022 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Bekas Panglima Angkatan Tentera Jeneral Tan Sri (B) Mohamed Hashim Mohd Ali mendahului senarai penerima dengan dikurniakan darjah kebesaran Seri Setia Mahkota (SSM) yang membawa gelaran ‘Tun’.

Tiga pegawai kanan perkhidmatan awam yang menerima PSM ialah Pengerusi Suruhanjaya Perkhidmatan Pendidikan Datuk Seri Dr Mazlan Yusoff, Pengerusi Suruhanjaya Pilihan Raya (SPR) Datuk Abdul Ghani Salleh dan Setiausaha Kerajaan Negeri Johor Datuk Dr Azmi Rohani.

Turut menerima PSM ialah Yang Dipertua Majlis Agama Islam dan Adat Melayu Perak Datuk Seri Mohd Annuar Zaini, Panglima Tentera Udara Jeneral Datuk Seri Mohd Asghar Khan Goriman Khan, Timbalan Ketua Polis Negara Datuk Razarudin Husain dan bekas Timbalan Ketua Polis Negara Datuk Seri Mazlan Lazim.

Selain itu, Presiden Dewan Perniagaan dan Perindustrian Kebangsaan Malaysia Datuk Low Kian Chuan, bekas Presiden dan Pengarah Eksekutif Malayan Banking Berhad Datuk Seri Abdul Farid Alias, Pengerusi Bank Muamalat Malaysia Berhad Datuk Seri Tajuddin Atan dan Pengarah Eksekutif United U-Li Corporation Berhad Datuk Lee Yoon Kong.

Turut menerima PSM Pengarah Urusan Kumpulan MMC Corporation Berhad Datuk Seri Che Khalib Mohamad Noh, Pengasas dan Pengarah Urusan T.A.G. Marine Sdn Bhd Datuk Seri Dr Noormustafa Kamal Yahya, bekas Menteri Tanah dan Pembangunan Koperasi dan bekas Ketua Menteri Sabah Datuk Seri Osu Sukam, bekas Menteri Kesihatan dan bekas Presiden MIC Datuk Seri S. Subramaniam, bekas Menteri Perdagangan Antarabangsa dan Industri serta bekas Setiausaha Agung MCA Datuk Seri Ong Ka Chuan, bekas Menteri Pendidikan Tinggi dan juga Pengerusi Felda Datuk Seri Idris Jusoh serta bekas Menteri Besar Pahang Datuk Seri Adnan Yaakob.

Sementara itu, Pengerusi Jemaah Tertinggi Badan Kebajikan Keluarga Angkatan Tentera (Bakat) Datuk Tengku Muhaini Sultan Haji Ahmad Shah Al-Musta’in Billah merupakan antara 23 penerima Darjah Kebesaran Panglima Jasa Negara (PJN) yang membawa gelaran ‘Datuk’.

Penerima PJN lain ialah Ketua Pengarah Bahagian Penyelidikan, Jabatan Perdana Menteri Datuk Rostam Affendi Salleh, Hakim Mahkamah Tinggi Kuching Azhahari Kamal Ramli, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof, Duta Besar Malaysia ke Thailand Datuk Jojie Samuel, Timbalan Gabenor Bank Negara Chew Cheng Lian dan bekas pemain badminton negara Foo Kok Keong.

Tiga penerima darjah kebesaran Panglima Setia Diraja (PSD) yang membawa gelaran ‘Datuk’ ialah Setiausaha Bahagian Pembangunan Jabatan Perdana Menteri Jazmanie Shafawi, Ketua Protokol di Jabatan Protokol dan Konsular Kementerian Luar Negeri Datuk Wan Zaidi Wan Abdullah dan Juruiring Yang di-Pertuan Agong ke-14, Laksamana Pertama Datuk Shahrum Shaim.

Seramai 48 individu menerima darjah kebesaran Johan Mangku Negara (JMN) termasuk Pengarah Bahagian Perancangan Kementerian Kesihatan Dr Rozita Halina Tun Hussein.

Bagi darjah kebesaran Johan Setia Mahkota (JSM) pula sebanyak 67 individu disenaraikan sebagai penerima termasuk bekas Juruiring Perdana Menteri SAC Nik Ezanee Mohd Faisal.

Penerima tunggal bagi Darjah Johan Setia Diraja (JSD) dikurniakan kepada Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Am) Bukit Aman DCP Muhammad Abdul Halim.

Seramai 183 individu dikurniakan Bintang Kesatria Mangku Negara (KMN) termasuk Pengasas Pertubuhan Amal Uncle Kentang Malaysia Kuan Chee Heng, Exco Pergerakan Puteri UMNO Naszriah Ngasri dan Penasihat Persatuan OKU Sentral Mohd Radzi Wahab.

Tahun ini juga menyaksikan seramai tujuh individu dianugerahkan Bintang Kesatria Setia Diraja (KSD) dan 250 dikurniakan Bintang Ahli Mangku Negara (AMN) termasuk Editor Pertubuhan Berita Nasional Malaysia (Bernama) Mohamad Bakri Darus manakala 377 individu menerima Pingat Pangkuan Negara (PPN) serta 43 Pingat Bentara Setia Diraja (BSD).


KBS pergiat usaha selesaikan isu berbangkit

SEPANG, 26 Disember – Kementerian Belia dan Sukan (KBS) akan mempergiat usaha menyelesaikan segala permasalahan termasuk isu berbangkit yang disuarakan persatuan sukan dan atlet dalam negara.

Timbalan Menteri Belia dan Sukan Adam Adli Abdul Halim berkata menerusi sesi libat urus yang diadakan, pihaknya sedang memperhalusi mekanisme terbaik menyelesaikan permasalahan dihadapi khususnya mengenai kebajikan atlet, fasiliti sukan dan pembangunan sukan di peringkat akar umbi.

“Sekarang ini kita dalam proses untuk kumpulkan semua input yang kita ambil daripada persatuan sukan dan sukan para, atlet podium serta atlet kebangsaan.

“Menerusi sesi libat urus tempoh hari kita dapat gambaran lebih jelas tentang permasalahan dihadapi mereka, masalah yang berlarutan dan mungkin sudah pun disuarakan sebelum ini,” katanya.

Adam Adli berkata demikian ketika ditemui pemberita pada majlis pelepasan dua wakil skuad atlet sukan elektronik negara, Todak dan Haq ke Kejohanan Dunia Mobile Legends Bang Bang M4 di Lapangan Terbang Antarabangsa Kuala Lumpur, di sini hari ini.

Dalam pada itu, Adam Adli memaklumkan KBS kini dalam fasa akhir memuktamadkan garis panduan menguruskan pembangunan sukan elektronik di negara ini.

Menurutnya garis panduan untuk sukan elektronik atau e-sukan itu amat penting bagi menguruskan tatakelola sukan tersebut secara lebih teratur dan selamat.

“Semua sukan dimainkan termasuk yang profesional ada garis panduan yang akan menguruskan tatakelola pengurusan sukan itu sendiri, jadi sangat penting untuk kita memiliki garis panduan seperti itu.

“E-sukan satu sukan yang tumbuh begitu rancak dalam kalangan komuniti negara ini dan garis panduan ini akan memastikan ia mempunyai organisasi yang tersusun ke arah pembangunan yang padu,” katanya.

Beliau berkata garis panduan itu juga akan membantu golongan belia yang berkecimpung dalam sukan berkenaan sekali gus bertindak sebagai satu mekanisme efektif melindungi data penggiatnya di masa akan datang.


PRN Johor: Sibuk buat liputan tak halang wartawan MHI tunai tanggungjawab

SEGAMAT 12 Mac – Dalam kesibukan membuat liputan Pilihan Raya Negeri (PRN) Johor, ia tidak menghalang wartawan merangkap Pengarang Digital Melaka Hari Ini (MHI), Farah Suhaidah Othman menunaikan tanggungjawab sebagai pengundi.

Dia yang membuat liputan sejak jam 7 pagi tadi sempat keluar mengundi di Sekolah Rendah Agama Bersepadu (SRAB) Bukit Siput, di sini, kira-kira jam 4 petang tadi.

“Sebelum ini sebagai wartawan saya hanya akan mengundi melalui undi pos, jadi inilah kali pertama saya dapat merasai pengalaman mengundi di pusat mengundi, tambah-tambah lagi sewaktu turun membuat liputan.

Untuk rekod, setakat jam 4 petang tadi, Suruhanjaya Pilihan Raya (SPR) memaklumkan seramai 50 peratus pengundi telah menunaikan tanggungjawab keluar mengundi.

PRN Johor kali ini menyaksikan seramai 2,539,606 2,597,742 pengundi berdaftar layak untuk menunaikan tanggungjawab mereka bagi memilih kerajaan negeri baharu mentadbir negeri itu.


Daftar pemilih tambahan Julai 2022 dibuka untuk semakan – SPR

Setiausaha Suruhanjaya Pilihan Raya (SPR) Datuk Ikmalrudin Ishak berkata semakan boleh dibuat mulai hari ini hingga 14 Sept melalui lima kaedah antaranya menerusi portal SPR di pautan https://www.spr.gov.my atau https://mysprsemak.spr.gov.my.

“Selain itu semakan boleh dibuat menerusi portal rasmi Pejabat-Pejabat Pilihan Raya Negeri di pautan http://ppn.spr.gov.my, aplikasi dalam talian di https://myspr.spr.gov.my, aplikasi mudah alih MySPR Semak atau Hotline SPR di talian 03-8892 7018,” katanya dalam kenyataan hari ini.

Beliau berkata individu yang mendapati nama mereka tidak disenaraikan boleh membuat tuntutan dengan mengisi Borang C melalui aplikasi dalam talian di https://myspr.spr.gov.my atau hadir ke Pejabat Pilihan Raya Negeri berkenaan.

Sementara itu, mana-mana pemilih berdaftar di sesuatu bahagian pilihan raya yang berhasrat membuat bantahan ke atas sebarang kesilapan maklumat peribadi seperti nama dan alamat boleh berbuat demikian dengan mengisi Borang D dan hadir ke Pejabat Pilihan Raya Negeri berkenaan.

Ikmalrudin berkata Borang C dan D juga boleh dimuat turun menerusi portal Pejabat-Pejabat Pilihan Raya Negeri di pautan http://ppn.spr.gov.my dan perlu dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan.

DPT BLN7/2022 yang diperakukan pada 15 Ogos dan diwartakan hari ini, mengandungi nama 40,989 orang warganegara berumur 18 tahun dan ke atas dalam tempoh 1 hingga 31 Julai 2022 yang didaftarkan secara automatik sebagai pemilih baharu.


Kerajaan teliti keperluan pelaksanaan kerja dari rumah – KSN

Menurut Mohd Zuki, perkara tersebut perlu dibincang dan diputuskan oleh mesyuarat jemaah menteri, sebelum boleh dilaksanakan kepada 1.4 juta penjawat awam di seluruh negara.

“Saya tak boleh kata apa lagi tentang ini (BDR). Tetapi kita akan teliti sebab perkara ini kena dibincang di peringkat jemaah menteri dan kita akan patuh.

“Tetapi perkara paling mustahak untuk kita (penjawat awam) ialah patuh pada prosedur operasi standard (SOP) COVID-19. Ikut arahan yang diberikan pihak berwajib,” katanya.

Beliau berkata demikian kepada pemberita selepas menghadiri Majlis Jalinan Kasih Keluarga Malaysia (Tanggungjawab Sosial Korporat) Jabatan Kastam Diraja Terengganu bersama Ketua Pengarah Kastam dan Ketua Setiausaha Negara, di Sekolah Kebangsaan Bukit Bayas, hari ini.

Pada majlis itu seramai 88 asnaf menerima bantuan dalam bentuk bakul makanan, wang tunai dan kerusi roda, yang disumbangkan oleh Jabatan Kastam Diraja Malaysia (JKDM) dan Pejabat Setiausaha Kerajaan Negeri Terengganu.

Dalam perkembangan lain, Ketua Pengarah Kastam Datuk Seri Abdul Latif Abdul Kadir berkata pemasangan kamera badan terhadap anggota penguatkuasa JKDM, dijangka dapat dilaksanakan pada Jun ini.

“Untuk fasa pertama, kita jangka akan dilaksanakan kepada lebih 100 anggota penguatkuasa, termasuk juga kakitangan barisan hadapan yang bertugas di lapangan terbang dan sempadan,” katanya. – BERNAMA


Isu parkir Hospital Melaka cabaran Hee Sem

AYER KEROH 7 April – Meskipun bakal berdepan pelbagai cabaran, menyelesaikan permasalahan parkir di Hospital Melaka tetap menjadi keutamaan Exco Kesihatan, Sumber Manusia dan Perpaduan negeri, Ngwe Hee Sem.

Hee Sem berkata, perbincangan dengan semua pihak berkaitan amat penting baginya sebelum sebarang tindakan penyelesaian permasalahan itu yang berlarutan sejak sekian lama dilaksanakan.

Katanya perjumpaan bersama Pengarah Kesihatan negeri Datuk Dr. Rusdi Abd Rahman juga amat penting dalam mendapatkan gambaran sebenar mengenai kualiti perkhidmatan kesihatan di Melaka.

“Jika perlu dinaik taraf saya akan uruskan bajet, kerana kualiti perkhidmatan kesihatan yang baik adalah fokus saya,” katanya kepada Melaka Hari Ini selepas menghadiri Majlis Mesyuarat Kerajaan Negeri (MMKN) di sebuah hotel, di sini, semalam.

Namun beliau berharap orang ramai memberikan peluang kepadanya untuk menjalankan tugas mengikut portfolio baharu itu selepas mengangkat sumpah 5 April lalu.


750 peserta Historical Hunt berentap rebut hadiah bernilai RM10,000

PULAU BESAR 17 Oktober – Kira-kira 750 peserta dari dalam dan luar negeri menyertai Acara Historical Hunt 2022 yang berlangsung dari 15 hingga 23 Oktober ini bagi merebut hadiah keseluruhan bernilai RM10,000.

Penganjur Historical Hunt, Hayat Hazmir berkata, objektif acara itu bagi mendedahkan sejarah yang tiada di dalam buku sekolah atau diajar di sekolah sekaligus untuk meningkatkan pengetahuan terhadap Negeri Melaka.

“Historical Hunt ini, kita akan minta peserta menyelesaikan ‘podcast’ atau kuiz di lima lokasi sekurang-kurangnya dan Pulau Besar merupakan lokasi utama di mana kesemua peserta wajib ke sini.

“Antara lokasi lain adalah di Bangunan A’Famosa, Muzium Samudera, Bangunan Merah atau Stadthuys, Perkampungan Hang Tuah, Melaka River Cruise, Taman Reptilian dan Rama-Rama, Zoo Melaka, Menara Taming Sari, The Shore dan Jalan Jonker.

Mengulas lanjut, Hayat berkata, acara yang berlangsung selama sembilan hari itu membolehkan kesemua peserta terlibat untuk melancong sambil menimba ilmu sejarah dan fokus utamanya adalah untuk memenangi hadiah berupa wang tunai.

“Kita buat pertandingan ini, kita mahukan kesemua peserta mempunyai ‘input’ selain melawat tempat-tempat ‘wajib datang’ di Melaka dan mengetahui sejarah di sebalik lokasi terbabit.


Malaysia jana lebih RM33.9b potensi pulangan di Expo 2020 Dubai

KUALA LUMPUR, 4 Dis – Malaysia menjana potensi pulangan perdagangan dan pelaburan bernilai lebih RM33.9 bilion menerusi sejumlah 43 Memorandum Persefahaman, Memorandum Kerjasama dan Surat Niat serta 602 petunjuk perniagaan dengan beberapa syarikat antarabangsa dalam tempoh lapan minggu pertama penyertaan di Expo 2020 Dubai.

Perdana Menteri Datuk Seri Ismail Sabri Yaakob berkata pencapaian ini disumbang menerusi usaha sama rentas kementerian melibatkan Kementerian Sains, Teknologi dan Inovasi (MOSTI), Kementerian Alam Sekitar dan Air (KASA) serta Kementerian Perdagangan Antarabangsa dan Industri (MITI) bersama agensi di bawah kementerian terbabit serta syarikat swasta.

“Ia juga membuktikan bahawa syarikat dan teknologi Malaysia diiktiraf di peringkat antarabangsa dan berjaya menarik pelaburan serta minat daripada pelbagai rakan strategik. Momentum ini dijangka berterusan untuk tempoh 18 minggu akan datang dengan usaha gigih pelbagai kementerian, agensi dan kerajaan negeri,” katanya dalam satu kenyataan hari ini.

Ismail Sabri berkata bagi memastikan pencapaian dan sinergi yang lebih padu, penyertaan rentas kementerian-kementerian tersebut telah diselaraskan menerusi sub-tema Pavilion Malaysia iaitu pengkomersialan teknologi tempatan, membangunkan ekosistem pemula niaga yang mampan, inovasi teknologi hijau, daya tahan iklim dan infrastruktur lestari, bandar pintar dan rendah karbon, kewangan mampan serta industri halal dan pembuatan mampan.

Pavilion Malaysia di Expo 2020 Dubai yang direka bentuk dengan konsep kanopi hutan hujan tropika bertemakan ‘Energising Sustainability’ (Menjana Kemampanan) telah merekodkan kunjungan lebih 330,000 pelawat sehingga 3 Disember 2021.

Malaysia juga telah berjaya melepasi sasaran asal iaitu RM10 bilion bagi potensi pulangan perdagangan dan pelaburan dalam penyertaan Malaysia di Expo 2020 Dubai, katanya.

Lawatan peringkat tertinggi ke Pavilion Malaysia termasuklah menerima tetamu kehormat dari Amerika Syarikat, Emiriah Arab Bersatu, India, Kemboja, Kuwait, Republik Guinea, Rusia, United Kingdom, serta Dewan Perniagaan Sharjah.


Hari Bertemu Rakyat: Peluang warga Pengkalan Batu salur aduan, dekati pemimpin

PENGKALAN BATU 6 Mac – Hari Bertemu Rakyat Dewan Undangan Negeri (DUN) Pengkalan Batu Bersama Ketua Menteri Melaka diadakan bagi mewujudkan budaya mesra pelanggan kepada rakyat.

Ahli Dewan Undangan Negeri (Adun) Pengkalan Batu Datuk Kalsom Noordin berkata, meskipun Program Hari Bertemu Rakyat sudah menjadi program mingguan di DUN berkenaan, namun program pada Khamis ini adalah julung kali diadakan apabila Ketua Menteri Datuk Seri Utama Sulaiman Md Ali sendiri akan mendengar aduan, keluhan dan pemasalahan penduduk.

“Penganjuran ini adalah julung kali diadakan di DUN Pengkalan Batu apabila rakyat mempunyai peluang untuk berjumpa dan meluahkan sendiri pemasalahan atau memberi cadangan mereka kepada Ketua Menteri.

“Untuk hari itu nanti kita jangkakan seramai 200 penduduk setempat yang akan hadir dan bertemu dengan Ketua Menteri bersama pengarah agensi kerajaan bermula jam 9 pagi,” katanya ketika ditemui di Kompleks Jawatankuasa Pembangunan dan Penyelarasan Dewan Undangan Negeri (Japerun).

Beliau yang juga Exco Hal Ehwal Wanita, Pembangunan Keluarga dan Kebajikan negeri berkata, pada hari itu juga nanti terdapat 16 jabatan dan agensi kerajaan antaranya Pejabat Daerah dan Tanah Melaka Tengah (PDTMT), Jabatan Kesihatan Negeri Melaka (JKNM) dan Jabatan Kebajikan Masyarakat (JKM).

“Selain itu pengunjung juga boleh hadir ke kaunter Jabatan Pengangkutan Jalan (JPJ) untuk membuat semakan dan membayar saman begitu juga mereka yang memerlukan khidmat nasihat berkaitan kewangan juga ada disediakan.

“Malah bersempena dengan sesi pembukaan sekolah nanti juga, pada hari tersebut kita menyediakan perkhidmatan gunting rambut percuma kepada kira-kira 100 kanak-kanak,” katanya.

Sehubungan itu, Kalsom berharap penduduk DUN Pengkalan Batu dapat menghadirkan diri ke program itu selain turut akan diadakan pelancaran ‘tagline’ dan logo DUN Pengkalan Batu.

“Buat pertama kalinya selepas lebih 20 tahun penubuhan DUN Pengkalan Batu, kita mempunyai logo sendiri dengan ‘tagline’ Pengkalan Batu Bersih, Indah, Harmoni,” katanya.


Penganjur majlis, pemimpin politik dikompaun langgar SOP

JOHOR BAHRU, 13 Feb – Menteri Kesihatan Khairy Jamaluddin mengarahkan pegawai Kementerian Kesihatan (KKM) Putrajaya untuk mengeluarkan kompaun ke atas penganjur Majlis Pelancaran Briged MIC yang diadakan di Stadium Educity, Iskandar Puteri hari ini, kerana melanggar prosedur operasi standard (SOP) COVID-19.

Turut berdepan tindakan kompaun Bendahari Agung Barisan Nasional (BN) Datuk Seri Hishammuddin Tun Hussein, Pengerusi BN Johor Datuk Hasni Mohammad dan Presiden MIC Tan Sri S.A Vigneswaran.

“Saya telah mengarahkan pegawai @KKMPutrajaya untuk keluarkan kompaun kepada DS Hishammuddin, DS Hasni, TS Vigneswaran, pemimpin utama yang hadir & penganjur di bawah Akta 342.

Ini adalah kali pertama pemimpin parti politik dan penganjur dikenakan kompaun sempena PRN Johor yang akan diadakan pada 12 Mac ini.- BERNAMA


MySejahtera perkenal ciri baharu ‘MySJ Trace’ kesan kontak rapat

KUALA LUMPUR, 26 Dis – MySejahtera kini dilengkapi dengan ciri baharu iaitu ‘MySJ Trace’ untuk membolehkan pengesanan kontak rapat yang turut menggunakan ciri baharu yang sama.

Menteri Kesihatan Khairy Jamaluddin menerusi hantaran di Twitter hari ini berkata ‘MySJ Trace’ yang menggunakan sistem Bluetooth akan memberi maklumat secara langsung bilangan interaksi dengan pengguna lain yang turut mengaktifkan ciri baharu berkenaan.

“Jika anda disahkan positif, anda boleh hantar data interaksi kepada Kementerian Kesihatan (KKM) untuk proses pengesanan kontak dibuat. Semua data interaksi adalah tidak didedahkan,” katanya.

Beliau berkata menerusi ciri baharu itu, masyarakat digalakkan menggunakannya apabila ke tempat awam yang tertutup selain memaklumkan bahawa ciri mendaftar keluar yang terdapat dalam MySejahtera tidak lagi digunakan.

“Sudah boleh dikemas kini di Huawei. Untuk Google dan Apple masih menunggu mereka untuk menyenaraikan update (kemas kini) baharu ini,” katanya.


15,000 Orang Asli sudah terima vaksin COVID-19

GUA MUSANG 11 Julai – Seramai 15,000 Orang Asli di seluruh negara sudah menerima suntikan vaksin COVID-19, hasil pelbagai kempen yang dijalankan untuk meningkatkan kesedaran mereka mengenai kepentingan suntikan tersebut.

Timbalan Menteri Pembangunan Luar Bandar, Datuk Seri Abdul Rahman Mohamad berkata, seramai 38,000 lagi Orang Asli sudah mendaftar sebagai penerima vaksin COVID-19 dan menunggu tarikh suntikan.

Beliau berkata peningkatan kadar pendaftaran dalam kalangan masyarakat tersebut dijayakan hasil usaha jabatan dan agensi kementerian itu yang turun padang memberi penerangan ke penempatan masyarakat Orang Asli di seluruh negara.

“Berkenaan tarikh suntikan yang akan diberi kepada masyarakat Orang Asli, penjadualan akan ditetapkan oleh pihak berkaitan,” katanya kepada pemberita selepas meninjau Program Outreach Vaksinasi COVID-19 Komuniti Orang Asli di Kuala Betis di sini, hari ini.

Program Outreach Vaksinasi COVID-19 Komuniti Orang Asli itu dianjurkan oleh Kementerian Pembangunan Luar Bandar menerusi agensi di bawahnya iaitu Lembaga Kemajuan Kelantan Selatan (KESEDAR), Majlis Amanah Rakyat menerusi anak syarikatnya MARA Liner Sdn Bhd, Jabatan Kemajuan Orang Asli (JAKOA) serta Pejabat Kesihatan Daerah Gua Musang.

Menerusi Program Outreach Vaksinasi COVID-19 Komuniti Orang Asli itu, KESEDAR mengambil inisiatif menggunakan kenderaan agensi untuk membawa masyarakat sekitar pusat pemberian vaksin.

Turut hadir Ahli Dewan Undangan Negeri (ADUN) Galas Mohd Syahbuddin Hashim, ADUN Nenggiri Ab Aziz Yusoff dan ADUN Paloh Amran Ariffin.

Sementara itu, Penghulu Pos Blau Salleh Angah mengakui pada peringkat awal pengenalan mengenai vaksin tidak ramai Orang Asli yang setuju menerimanya kerana diselubungi perasaan takut.

“Sekarang, mereka dah mula sedar dan membuat pendaftaran untuk menerima suntikan vaksin kerana ia dapat menangani wabak penyakit bahaya COVID-19,” katanya.


KPM umum inisiatif Cuti-cuti Cikgu

AYER KEROH 16 Mei – ‘Cuti-cuti Cikgu’ menjadi antara 10 inisiatif terbaharu yang diumumkan Kementerian Pendidikan Malaysia (KPM) kepada warga pendidik di negara ini.

Menteri Pendidikan Fadhlina Sidek berkata, inisiatif dengan kerjasama rakan strategik itu menyediakan peluang kepada guru merehatkan minda menerusi percutian mampu milik.

“Program ini ditawarkan melalui potongan harga tiket penerbangan, penginapan, pengangkutan darat serta taman tema dengan kerjasama Kementerian Pelancongan, Seni dan Budaya, (Tourism Malaysia), Kementerian Pengangkutan Malaysia, Airasia, Traveloka, dan Bank Rakyat.

“Selain menghargai sumbangan guru menerusi peluang pakej percutian menarik, inisiatif ini turut dapat mempromosikan destinasi pelancongan dan merancakkan ekonomi negara,” katanya.

Beliau berkata demikian ketika berucap mengumumkan 10 inisiatif pada Sambutan Hari Guru Peringkat Kebangsaan Kali Ke-52 Tahun 2023 di Pusat Dagangan Antarabangsa Melaka (MITC), di sini, hari ini.

Menurut Fadhlina, 10 inisiatif baharu yang diumumkan itu merupakan sebahagian hasrat KPM dalam mewujudkan suasana murid ceria, guru bahagia, sekolah bitara dan negara sejahtera.